Pincer Movement: Penukaran Rejim Di Seluruh Dunia

Sistem politik sesebuah negara seringkali menyaksikan campurtangan pihak asing dari luar yang berkomplot dengan anasir dari dalam, demi mencapai agenda tertentu.

Ibarat ragum yang mencengkam, komplot ini akan memanipulasi sesuatu isu sehingga mewujudkan tekanan dari atas dan bawah kepada sesebuah kerajaan, dan akhirnya menumbangkan kerajaan tersebut.

Siapakah antara mangsa strategi licik ini?

1. IRAN

Pada tahun 1951, Iran diperintah oleh seorang pemimpin berjiwa rakyat iaitu Mohammed Mossaddegh.

Sebagai seorang nasionalis yang pro Soviet, Mossaddegh tidak teragak-agak mengkritik pihak barat bahkan telah menghentam dasar monopoli syarikat-syarikat minyak British yang menguasai sumber minyak Iran.

Ini seterusnya membawa kepada perlaksanaan polisi yang memansuhkan monopoli dan memiliknegarakan aset-aset minyak yang dahulunya dimiliki syarikat swasta dari luar.

KEMARAHAN GOLONGAN ELIT PRO-BARAT

Tindakan Mossaddegh telah mengundang kemarahan golongan elit Iran yang pro-Barat dan pro-Israel terutama Shah Mohammed Reza Pahlavi, Raja Iran ketika itu.

Antara tindakan Shah Reza Pahlavi termasuklah menggugurkan Mossaddegh dari jawatan Perdana Menteri pada tahun 1952, namun majoriti rakyat yang menyokong Mossaddegh telah melakukan rusuhan bagi menuntut pembelaan terhadap beliau.

Akhirnya Shah Reza Pahlavi terpaksa akur dan mengembalikan semula jawatan Perdana Menteri kepada Mossaddegh.

Tidak berputus asa, Shah Reza Pahlavi kemudian berpakat dengan pihak pembangkang (termasuk dari kalangan penjawat awam berpangkat tinggi) yang anti-Mossaddegh untuk menjatuhkan Perdana Menteri itu.

Kumpulan “duri dalam daging” ini mula memohon campurtangan pihak luar bagi mencapai tujuan tersebut.

Akhirnya melalui kepakaran perisikan serta dana dari luar negara, kempen-kempen menghasut rakyat dan memburukkan Mossaddegh pun bermula, dan pada 19 Ogos 1953, perancangan kudeta ke atas Mossaddegh berjaya apabila beliau ditumbangkan.

2. FILIPINA

Filipina pada dasarnya merupakan sekutu kuat Amerika Syarikat (AS) di Asia Tenggara, dan ini boleh dilihat melalui dasar luar negara itu terutama yang melibatkan aspek ekonomi dan ketenteraan.

Namun semenjak Presiden Rodrigo Duterte mengambil alih kepimpinan dari Benigno Aquino III pada tahun 2016, beliau dilihat cuba mengurangkan pengaruh pihak barat dalam urusan negara Filipina.

Ini dibuktikan melalui ucapan beliau pada bulan September 2016 di Wilayah Pampanga, Filipina yang antaranya menyebut bahawa Filipina di bawah pemerintahan beliau akan memperkukuhkan hubungan luar bersama China dan Rusia, di samping menghapuskan cengkaman kolonial AS.

Dalam ucapan tersebut, beliau dipetik berkata: –

“…Sila bawa keluar segala aset-aset kamu (AS), namun janganlah kenakan sebarang tindakan terhadap kami (Filipina).

Ini kerana kami bukan lagi tanah jajahan kolonial AS, dan urusan pentadbiran negara biarlah diserahkan kepada pihak kami untuk menguruskannya…”

CAMPURTANGAN PIHAK ASING

Menghidu kecenderungan Duterte untuk beralih kepada Rusia dan China, maka beberapa pihak luar disyaki cuba menumbangkan beliau melalui beberapa langkah: –

1. Menggunakan “aset-aset” dalam negara termasuk pihak tentera Filipina yang pro-Barat untuk “menghapuskan” Jose Maria Sison, pemimpin parti komunis di Filipina yang lantang mengkritik Duterte, dan seterusnya meletakkan kesalahan ke atas bahu Presiden.

2. Menggunakan sentimen “hak asasi” dan memanipulasikan langkah keras yang diambil Presiden Duterte bagi membasmi kartel-kartel dadah di Filipina, seterusnya mewujudkan persepsi bahawa Presiden itu bertindak kejam terhadap kumpulan dadah.

3. VENEZUELA

Sementara itu di Venezuela, pihak kerajaan di bawah Presiden Nicolas Maduro pada tahun 2015 berikrar untuk menyiasat tindakan kartel makanan Kraft Heinz yang disyaki cuba mensabotaj ekonomi negara itu.

Heinz merupakan syarikat konglomerat AS dimiliki orang Yahudi yang beroperasi di serata dunia.

Presiden Maduro, yang mengambil alih pemerintahan dari Hugo Chavez, merupakan tokoh politik yang anti-Barat, bahkan kedua-dua mereka sering mengkritik dasar luar AS di samping giat memperbaiki hubungan luar dengan Iran, Rusia dan China yang merupakan musuh ketat pihak barat.

SABOTAJ TERHADAP EKONOMI

Arahan menyiasat syarikat Heinz dikeluarkan selepas tiga orang pekerja Heinz mendedahkan bahawa kilang pengeluaran makanan itu mengelak untuk beroperasi dengan kapasiti penuh bagi memenuhi keperluan bahan makanan negara.

Sekalipun menerima subsidi dari kerajaan, Heinz dilaporkan dengan sengaja telah membiarkan 2.5 tan tepung gandum membusuk di kilang mereka.

Perkara ini disyaki merupakan langkah sabotaj ke atas pengeluaran makanan, yang berperanan bagi memburukkan reputasi kerajaan seterusnya menjejaskan pilihanraya negara itu.

Hakikatnya, langkah kerajaan melantik syarikat-syarikat luar itu adalah sebahagian dari mekanisma untuk membantu pihak kerajaan mengeluar dan menyalurkan bantuan melalui konsep subsidi tersasar yang mengutamakan golongan yang memerlukan.

Namun, langkah dan kepercayaan pihak kerajaan itu dilihat telah dimanipulasi bukan sahaja oleh Heinz, bahkan oleh sebilangan kartel-kartel pengeluar yang lain, di mana mereka mewujudkan sindiket menyorokkan barang makanan demi mengurangkan bekalan (scarcity).

Ini mengakibatkan harga barang meningkat, mencetuskan inflasi dan mewujudkan panik di kalangan rakyat.

Ditambah dengan kegawatan akibat peningkatan pengeluaran minyak global secara tiba-tiba dan mendadak yang mengakibatkan kejatuhan harga pasaran, semua itu merupakan resipi kepada kehancuran Venezuela, yang bergantung kepada “emas hitam” itu sebagai sumber ekonomi.

4. THAILAND

Sistem politik Thailand lebih-lebih lagi ketika era Perdana Menteri Thaksin Shinawatra dan adik beliau, Yingluck Shinawatra dilihat cenderung mendokong kepentingan pihak barat sehingga mengabaikan kepentingan strategik dalam negara.

Ini boleh dilihat melalui pelbagai sektor penting terutama keselamatan dan ekonomi: –

1. Pada tahun 2003, Thaksin telah menghantar sejumlah tentera Thailand untuk bersama-sama AS dalam kempen menumbangkan Saddam Hussein di Iraq. Sedangkan Thailand hakikatnya lansung tidak mempunyai kepentingan dalam perang itu.

2. Thaksin juga pernah cuba menandatangani Perjanjian Perdagangan Bebas Thai-AS tanpa mendapatkan kelulusan Parlimen terlebih dahulu.

Thanksin digulingkan pada tahun 2006, dan melalui beberapa siri peralihan kuasa, beliau berjaya menaikkan adiknya iaitu Yingluck Shinawatra sebagai Perdana Menteri pada tahun 2011.

Yingluck, yang meneruskan legasi pemerintahan pro-Barat, akhirnya turut menerima nasib yang sama seperti abang beliau apabila digulingkan pada tahun 2014 melalui satu siri rampasan kuasa (kudeta).

THAILAND DI BAWAH KERAJAAN INTERIM TENTERA

Mulai tempoh itu, negara Thailand diperintah oleh Perdana Menteri Sementara (interim) dari pihak tentera iaitu Jeneral Prayuth Chan-Ocha dan beliau mendapat sokongan pihak Istana (monarki).

Keadaan itu seterusnya memberikan nafas baru kepada polisi dalaman dan luar negara Thailand.

Antaranya termasuklah: –

1. Pada 2016, Jeneral Prayuth melakukan kunjungan ke Moscow bertemu Presiden Rusia Vladimir Putin. Hasil dari pertemuan tersebut, helikopter buatan Rusia Mi-17 mula menggantikan Blackhawk buatan AS, bahkan Thailand bersetuju untuk bekerjasama dengan Rusia dalam beberapa aspek terutama melibatkan operasi cegah keganasan (counter-terrorism).

2. Thailand juga mula membuka pintu ekonomi kepada negara China, dalam projek-projek pembangunan infrastruktur dan prasarana termasuk projek keretapi laju yang akan menghubungkan bandar-bandar utama di Thailand dengan wilayah selatan negara China terutama Yunnan.

MEMOHON CAMPURTANGAN LUAR

Sedar akan keadaan itu, kartel Shinawatra dan parti beliau iaitu PTP (Pheu Thai Party) yang merupakan proksi pihak barat telah mendapatkan sokongan beberapa pihak luar negara – yang terdiri dari kerajaan, badan bukan kerajaan (NGO) pro Zionis dan institusi kewangan berpengaruh – bagi mewujudkan sentimen anti-kerajaan interim dan anti-monarki.

Joseph Thomas, seorang penganalisis politik global menghuraikan bahawa agenda ini berperanan untuk: –

“…Melemahkan sistem politik semasa di Thailand (di bawah kuasa monarki dan tentera), seterusnya membuka pintu kepada kemunculan semula pihak pembangkang yang merupakan boneka barat untuk menguasai politik…”

5. PINCER’S MOVEMENT: GERAKAN LICIK MENUMBANGKAN NEGARA

Negara-negara di atas ditumbangkan melalui strategi klasik yang digelar sebagai “Pincer’s Movement” (Gerakan Ragum), walaupun sebahagian pemerhati moden menggunakan istilah berbeza termasuk: –

1. “Colour Revolution”
2. “The Game of Regime Change”
3. “Hybrid Wars” dan sebagainya

Jan Kozak, seorang strategis komunis di Czechoslovakia telah mempopularkan terma “Pincer’s Movement” di atas dalam karya versi Bahasa Inggeris beliau berjudul
“And Not A Shot Is Fired: The Communist Strategy For Subverting A Representative Government”.

Di dalamnya, Kozak mendedahkan bahawa langkah itu bersifat seperti ragum (pincer dalam bahasa inggeris) yang mencengkam dari atas dan bawah.

Kebanyakan negara yang ditumbangkan melalui langkah itu telah dimanipulasi oleh kuasa luar menggunakan skrip yang sama, iaitu: –

1. Langkah pertama termasuklah meletakkan aset/agen sesebuah kuasa luar/dalam ke dalam sesebuah kerajaan bagi mencengkam “dari atas”.

2. Langkah kedua ialah dengan mewujudkan sesuatu isu, atau sekiranya sesebuah kerajaan itu memang mempunyai isu sedia ada, ianya akan dimanipulasi untuk membentuk fahaman umum (smear campaign/propaganda etc.).

3. Langkah ketiga – menurut Kozak – ialah dengan mencetuskan rusuhan/rapat umum dari kalangan rakyat teramai (mass), menggunakan isu yang timbul samada dirancang melalui propaganda, atau isu yang benar-benar diakibatkan oleh kepincangan sesebuah kerajaan (tekanan dari bawah).

4. Dalam langkah ke empat, kelompok yang bersubahat yang duduk dalam kerajaan akan memberi tekanan agar satu-satu polisi diubah, yang memihak kepada si perancang.

5. Sekiranya ia tidak berjaya, maka langkah kelima akan diambil iaitu memanipulasi rakyat agar bersuara dan seterusnya menekan kerajaan sehingga tumbang, dan ruang vakum akan diisi oleh “boneka”.

Di samping negara-negara moden di atas, strategi ini turut terbukti berkesan sewaktu era Raja Louis di Perancis (Revolusi Perancis), Sultan Abdul Hamid di Uthmaniyah (Young Turk Revolt di Turki), Reds Bolshevik Revolution di Rusia dan banyak lagi empayar terdahulu.

JADI, APAKAH YANG BOLEH DIPELAJARI?

“Wahai orang-orang yang beriman! Janganlah kamu mengambil orang Yahudi dan Nasrani menjadi pemimpin-pemimpin; sebagian mereka adalah pemimpin-pemimpin dari yang sebagian. Dan barangsiapa yang menjadikan mereka pemimpin di antara kamu, maka sesungguhnya dia itu telah tergolong dari mereka. Sesungguhnya Allah tidaklah akan memberi petunjuk kepada kaum yang zalim.” (QS al-Maidah: 51).

Artikel ini dinaikkan atas ehsan Fahmi Faiz untuk The Patriots.


Pakatan Uthmaniyah-Perancis Yang Terkenal Menghadapi Empayar Rom Suci

Alhamdulillah pada hari ini kita akan membahas sebuah pakatan yang unik dalam sejarah dunia apabila menyaksikan kerajaan Kristian Katholik iaitu kerajaan Perancis sanggup berkerjasama dengan kerajaan Islam Turki Uthmaniyah demi menghadapi kerajaan Suci Roman yang bermazhab sama iaitu Katholik di bawah pemerintahan Raja Charles V yang turut merupakan kerajaan Sepanyol . Pakatan ini juga merupakan permulaan kepada hak keistimewaan yang diberi oleh kerajaan Turki Uthmaniyah kepada kerajaan-kerajaan Kristian Eropah yang lain.

Seperti yang kita tahu pada zaman Sultan Sulaiman Al-Qanuni dari tahun 1520-1566M merupakan zaman kemuncak empayar Uthmaniyah baik dari segi perundangan, pendidikan dan perluasan kuasa. Pada zaman itu kerajaan Uthmaniyah telah mencapai kemuncak dalam perluasan kuasa dengan perluasan kuasa ke atas 3 benua iaitu Eropah sehingga ke Hungary, Asia di Iraq serta beberapa kawasan Iran sehingga menganjur ke Teluk Arab dan kawasan Afrika utara di Algeria, Tripoli dan Tunisia termasuk persisiran pantai Habsyah.

Kegemilangan yang dicapai oleh kerajaan Turki Uthmaniyah telah memberi kesan kepada negara Eropah yang berhadapan dalam konflik agama dan politik. Reaksi negara Eropah terhadap kerajaan Turki Uthmaniyah pada waktu itu berbeza mengikut kepentingan Politik. Pada waktu itu Raja Charles V Sepanyol yang turut merupakan raja empayar suci roman (kerajaan gabungan negara Kristian Katholik yang ditubuhkan untuk menjaga kepentingan Kristian di Eropah ) bersaing dengan raja Perancis iaitu Francis I untuk merebut takhta empayar suci Roman.

Maka pada waktu itu raja Perancis iaitu Raja Francis I telah menjalinkan persahabatan dengan Kerajaan Uthmaniyah yang berada di bawah pemerintahan Sultan Sulaiman Al-Qanuni. Beliau juga mengirimkan surat kepada duta Venice untuk menunjukkan sokongannya kepada kerajaan Turki Uthmaniyah iaitu “ke hadapan duta yang mulia. Saya tidak dapat nafikan betapa besarnya harapan saya untuk melihat Turki menjadi kuat dan bersedia untuk berperang. Bukan sahaja demi kepentingan Sultan Uthmani malah demi melemahkan kuasa Maharaja Charles V serta memberi tekanan kepadanya. Seterusnya membawa keamanan dan kesejahteraan kepada semua kerajaan yang memetang musuh utama seperti Maharaja Charles.”

Rundingan antara kerajaan Turki Uthmaniyah dan kerajaan Perancis bermula pada tahun 1525 M setelah perang Pavia antara Perancis dan Hasburg, yang menyaksikan raja Francis ditawan. Ibu beliau telah menghantar utusan untuk membawa surat permohonan penyerangan Kerajaan Turki Uthmaniyah ke atas Hasburg dan membebaskan Raja Francis I. Namun bergitu pada tahun 1526 M , Raja Francis telah dibebaskan hasil perjanjian antara Perancis dan Hasburg yang dimeterai di Madrid. Pada tahun 1535 M, Raja Francis I telah menghantar setiusaha beliau yang bernama Jean De la Forest untuk menemui Sultan Sulaiman Al-Qanuni agar diadakan perjanjian dan pakatan antara kedua kerajaan. Perjanjian ini dikenali sebagai perjanjian istimewa Uthmaniyah-perancis.

Antara isi kandungan yang terdapat dalam perjanjian ialah :

1. Hak perjalanan darat dan laut antara kedua kerajaan bagi kapal bersenjata dan tidak bersenjata

2. Hak menjalankan perniagaan dan perdagangan di seluruh empayar Uthmaniyah bagi rakyat Perancis

3. Perancis Membayar cukai2 lain dan caj imigresen secara sekaligus kepada empayar Uthmaniyah

4. Cukai dibayar oleh rakyat Perancis kepada empayar Uthmaniyah adalah sama dengan jumlah dibayar oleh rakyat Turki

5. Berhak menghantar konsul dimana konsul, keluarga dan pekerja mereka mendapat hak kekebalan. Antara hak konsul Perancis ialah

i. Berkuasa mengawasi kes-kes sivil dan jenayah yang melibat rakyat Perancis di kedua2 pihak

ii. Apabila berlaku kes antara rakyat Uthmaniyah dan Perancis maka rakyat Perancis hanya boleh didakwa dan disoal siasat serta dijatuhkan hukuman dengan kehadiran penterjemah dari konsul Perancis.

iii. Dalam kes-kes tertentu keterangan rakyat Perancis boleh digunakan dalam membuat keputusan

iv. Rakyat Perancis berhak menjalankan agama mereka

v. Rakyat Perancis tidak boleh dijadikan Hamba.

Melalui peranjian ini maka armada laut kerajaan Uthmaniyah telah menjalinkan hubungan erat dengan armada laut Perancis.

Pada tahun 1537, Sultan Sulaiman Dan Raja Francis I merancang untuk melancarkan Serangan ke atas gabungan wilayah empayar suci Roman di Itali. Rancangan yang disusun ialah

1. Perancis akan menyerang Lombardi

2. Armada Uthmaniyah akan menyerang melalui laut dari Albania ke atas kerajaan Naples

Namun rancangan ini gagal kerana kerana Raja Francis tidak melaksanakan rancangan menyerang Itali kerana desakan masyarakat Kristian. Pada bulan Ogos, Sultan Sulaiman mengubah rancangannya dengan melakukan serangan ke atas Pulau Kerajaan Venisia di Corfu. Namun serangan ini menemui kegagalan dan perang terhadap kerajaan Venisia di kepulauan Agea terus berlangsung.

Pada tahun 1538, Armada Uthmaniyah di bawah pimpinan Heyreddin Barbarossa berjaya menawan Pulau2 kerajaan Venisia di Agea seperti Naxos, Paros, Santorini dan Andros. Kekalahan demi kekalahan menyebabkan kerajaan Venisia mencari sekutu dan pada bulan Februari gabungan Liga Suci dari Pope III, raja charles V, Raja Ferdinand dari Austria dan Venisia terbentuk. Gabungan sebanyak 600 kapal ini berjaya merebut Kotor di Pantai Dalmasia. Akhirnya armada Uthmaniyah di bawah pimpinan Heyreddin Barbarossa dan Liga Suci di bawah pimpina Andrea Doria ini bertemu di teluk Prevesa, Heyreddin telah mengatur strategi dengan menyerang secara langsung.

Walaupun bilangan tentera yang sedikit namun kapal-kapal Uthmaniyah mampu bergerak lebih laju dan meriam mereka mampu menembak dengan jarak yang lebih jauh. Setelah beberapa jam armada Uthmaniyah mencapai kemenangan dengan melumpuhkan separuh armada Liga Suci. Kemenangan ini mengejutkan ini menyebabkan Andera Doria dan bala tenteranya mengundurkan diri. Kemenangan ini adalah kemenangan paling terkenal Heyreddin Barbarossa menurut Collin Imber. Setelah itu, Heyreddin berjaya menawan Kotor kembali dan perang berakhir pada tahun 1540. Perjanjian telah dilaksanakan menyebabkan Venisia menyerahkan pulau2 ditawan Heyreddin di Agea kepada Kerajaan Turki Uthmaniyah di bawah pimpinan Sultan Sulaiman Al-Qanuni.

Pada tahun 1543, pakatan antara kerajaan Uthmaniyah dan Perancis diteruskan. Panglima Perancis iaitu Putera Francis De Borbon berada di bawah Heyreddin Barbarossa yang merupakan panglima tertinggi angkatan Pakatan Franco-Ottoman. Pada saat itu, Heyreddin telah menyerang Nice dan mengusir Duke Savoy pemerintah Nice. Nice telah diserahkan semula di bawah kuasa Perancis. Setelah itu Heyreddin telah menjadikan Toulon sebagai markas armada Uthmaniyah. Raja Perancis telah mengarahkan penduduk kota meninggalkan kota itu dan kota itu diserahkan kepada orang Islam. Tindakan Perancis telah menimbulkan kemarahan Kristian. Tentera islam terus berada dalam kota itu sehingga 1544.

Raja Charles telah melakukan serangan ke atas timur laut Perancis tetapi serangan ini gagal di tembok kota Chateau-Thierry. Oleh kerana kemasyuran Charles V semakin malap lebih lagi serangan ke atas Algeria menemui kegagalan pada tahun 1541 kepada rakyat Algeria di bawah pimpinan Hasan Agha Tushi. Maka beliau telah menandatangi perjanjian damai dengan Raja Francis I pada 18 September 1544 di kota Crept-en-Laonnais. Perjanjian menyebabkan Heyreddin telah berundur dari Toulon ke Istanbul. Menurut Collin Imber perjanjian damai dan kerjasama ini telah mengakhiri kerjasama armada Franco-Ottoman.

Hubungan antara kerajaan Uthmaniyah dan Perancis ini telah memberi kesan positif kepada ketenteraan, ekonomi dan politik Perancis. Perjanjian membuka ruang kepada perancis untuk menjalinkan perdagangan di Timur tanpa perlu tunduk kepada Portugal yang memonopoli perdangan di Timur setelah menjumpai Tanjung Harapan di Afrika. Perjanjian ini menyebabkan Perancis berada dalam kedusukan istimewa berbanding negara Eropah yang lain.

Namun begitu menurut Al-Shalabi perjanjian ini tdak menguntungkan kerajaan Turki Uthmaniyah dan lebih menguntungkan Perancis sahaja. Bahkan Kerajaan Perancis kelihatan semakin naik minyak apabila di zaman Sultan Selim II setelah Sultan Sultan Sulaiman pada tahun 1569, keitimewaan Konsul Perancis ditambah dan Perancis boleh menghantar misi agama Kristian di seluruh wilayah Uthmaniyah yang didiami orang Kristian.

Bahkan ketika Venisia diserang oleh Kerajaan Uthmaniyah di bawah Sultan Mehmed IV (1648-1687M) Perancis di bawah Raja Lois IV (1674M) telah memberi bantuan kepada Venisia dan memberi mengugut kerajaan Utmaniya untuk memperbaharui perjanjian,vizier Uthmaniyah iaitu Ahmad Koprulu telah menjawab ” bahawa hak keistimewaan adalah pemberian bukan perjanjian mesti dilaksanakan”. Maka Perancis terpaksa memujuk Uthmaniyah untuk mengekalkan perjanjian. Bahkan keuntungan Perancis makin bertambah apabila Sultan Mehmed IV sendiri memberi hak kepada Perancis untuk menjaga keselamatan Baitul Maqdis. Pada tahun 1801M, keistimewaan Perancis ditambah lagi apabila mereka bebas berlayar dan berdagamg di Laut Hitam.

Meskipun Sultan Sulaiman Al-Qanuni menganggap perjanjian ini melambangkan ketuanan Kerajaan Uthmaniyah namun baginda tidak tahu kesan perjanjian ini memberi kehancuran kpada Uthmaniyah selepas kemangkatan baginda dalam masa yang panjang. Bahkan sejarawan Greek bernama Wimtri Kitsikis berkata “hak keistimewaan telah menghancurkan ekonomi empayar. Kerana ia menghancurkan sistem percukaian Uthmaniyah yang berpegang pada prinsip memelihara perdagangan tempatan daripada persaingan asing.


Dihukum Bunuh Kerana Memiliki Buku

Teringat filem ‘The Book Thief’. Peristiwa pengharaman buku yang bertentangan dengan ideologi Nazism turut dipaparkan dalam filem tersebut.

Tapi aku nak kongsikan sebuah sejarah pengharaman, lebih tepat pembakaran buku, pada lebih kurang 2000 tahun dahulu di China.

Selepas Qin Shi Huang menyatukan China pada tahun 221SM, penasihatnya, Li Si mencadangkan membendung sebarang bentuk perkembangan intelektual untuk menyatukan pemikiran dan politik.

Menurut Li Si, terdapat tiga jenis buku yang sangat berbahaya pada masa itu. Lebih tepat berbahaya dari sudut politik, iaitu puisi, sejarah dan falsafah.

Buku-buku puisi dan sejarah mengandungi kisah-kisah pemimpin lama yang telus dan adil. Li Si percaya, kalau masyarakat membaca buku-buku ini, mereka akan cuba membandingkan bentuk pemerintahan zaman dahulu dan zaman mereka duduki. Kemudian, mereka takkan berpuas hati dengan pemerintah kini.

Li Si juga mencadangkan buku-buku sejarah yang bukan hasil daripada tafsiran empayar, akan dibakar.

Sebab pengharaman pelbagai buku falsafah pula kerana falsafah-falsafah yang dibawa sering bercanggah dengan idea yang dibawa oleh empayar iaitu totalitarian.

Li Si mengeluarkan cadangan kepada maharaja supaya sesiapa yang memiliki buku-buku sejarah, puisi dan falsafah, diarahkan memberikan buku-buku tersebut kepada empayar untuk tujuan pembakaran.

Sesiapa yang berani menimbulkan perbincangan atau wacana berkenaan subjek-subjek tersebut, akan dihukum bunuh.

Sesiapa yang menggunakan sejarah untuk mengkritik kerajaan sekarang, keluarganya akan dihukum bunuh.

Mana-mana pegawai kerajaan yang melihat perintah-perintah ini dicabul, tapi gagal untuk menghalangnya, akan dihukum bersalah.

Sesiapa yang gagal membakar buku-buku yang dimaksudkan dalam tempoh 30 hari akan dihantar untuk terlibat dalam pembinaan Great Wall.

Buku-buku yang dikecualikan adalah buku-buku perubatan, agama, pertanian dan perhutanan, Sesiapa yang berminat dengan undang-undang, belajar daripada kerajaan sendiri.

Menurut Memorial Li Si, terdapat juga buku-buku puisi, falsafah dan sejarah yang tidak seragam dengan agenda empayar turut dipelihara juga. Tapi cuma dia bawah kelolaan empayar dan tidak didedahkan oleh masyarakat.

Peristiwa ini telah menyebabkan China kehilangan ilmu-ilmu falsafah dari ‘Hundred Schools of Thought’.

Selain daripada membakar buku, empayar juga telah tanam hidup-hidup ilmuan dan sarjana.

Empayar Qin tidak bertahan lama. Lebih kurang 15 tahun saja.


Setakat Ini, 16 Juta Orang Dah Divaksinkan…

Tujuh hari yang lalu, seluruh dunia menyambut Tahun Baru. Ramai berazam, berdoa dan berharap supaya COVID-19 cepat ditewaskan.

Semua merindui resam biasa, apabila pergerakan tidak terbatas. Tetapi dalam masa seminggu, harapan ini sudah pudar.

Amerika Syarikat mencatatkan lonjakan besar, dengan 1.06 juta kes baru. England mengisytiharkan perintah berkurung ketiga.

Malaysia pula seolah-olah hilang kawalan, meskipun dengan kadar penyembuhan agak baik.

Tidak cukup dengan berita buruk ini, dunia dikejutkan pula dengan dua mutasi baharu. Jenis B117 dan 501YV2 mempunyai kadar kebolehja-ngki-tan yang tinggi (Diamond, 2021).

Walau bagaimanapun, berita-berita buruk ini diselingkan dengan kejayaan baru. Program vaksin semakin berjaya.

Selalunya Amerika Syarikat menjadi negara contoh, dalam apa-apa bab berkenaan sains.

Tetapi kali ini, disiplin Amerika Syarikat pada sains telah pudar disebabkan sebuah kerajaan yang melawan arus (Tollefson, 2020).

Beberapa negara lain seperti Israel contohnya menunjukkan prestasi vaksinasi yang jauh lebih baik (Hendrix & Rubin, 2021).

Tujuh hari selepas tahun baru, 37 negara telah menggerakkan program vaksinasi.

Hampir 16 juta dos sudah diberikan, dalam sebuah pelancaran vaksin terbesar dalam sejarah manusia.

Tidak pernah sebelum ini vaksin berjaya diperolehi dalam masa begitu singkat.

Baca: https://www.thepatriots.asia/amboi-cepatnya-vaksin-covid-19-ni-siap/

Berkat daripada pengetahuan sains sejak penularan SARS dan MERS, serta dana yang melimpah, beberapa pengeluar vaksin berjaya mengeluarkan produk sendiri.

Sekarang ini giliran negara pula untuk berhempas-pulas. Pengeluar-pengeluar vaksin mempunyai arahan khusus untuk menggerakkan program suntikan.

Mereka sudah mengetahui suhu terbaik untuk menjaminkan keberkesanan.

Semua negara hanya perlu menepati keperluan logistik ini. Dan bahagian inilah sebenarnya paling sukar.

Membangunkan Imuniti Kelompok

Tozinameran keluaran BioNTech-Pfizer mendapat kelulusan di Amerika Utara, Eropah dan Timur Tengah.

Kemudian gandingan AstraZeneca dan Universiti Oxford membuahkan hasil, dengan vaksin AZD1222.

China dan Rusia pula mempunyai jenis vaksin tersendiri, iaitu Sinovac dan Sputnik yang masih belum meyakinkan oleh kerana syarikat pengeluar berada dibawah pengaruh kerajaan masing-masing (Marlow, et al., 2020).

Hal ini mungkin mempengaruhi semua orang, yang akan lebih berpihak pada Tozinameran dan AZD1222.

Pfizer sendiri menolak sebarang dana daripada Amerika Syarikat, kerana tidak mahu menjadi ham-ba birokrasi politik (Axios, 2020).

AstraZeneca pula bersetuju untuk menjual AZD1222 dengan harga marhaen, yakni antara AS$6 hingga AS$8 setiap orang (Zennie, 2020).

Malah Malaysia mendapat tawaran jauh lebih hebat, kerana AstraZeneca sudi menjual vaksin tanpa untung (NST, 2020).

Setakat ini semua pengeluar tidak perlu bersaing langsung. Kerana mereka tidak mampu membekalkan vaksin kepada dunia tanpa kerjasama dengan pengeluar lain.

Sebanyak 8.25 bilion dos (untuk 4.1 bilion orang) sudah dipesan, yang perlu diagihkan dengan baik.

Setakat ini negara-negara berpendapatan tinggi telah membuat pesanan pantas, sekali gus menimbulkan tanda tanya bagi negara-negara miskin.

Ada negara yang mungkin perlu menunggu sehingga tahun 2022 dan 2023 atas faktor giliran.

Tempahan untuk AZD1222 sahaja sudah mencecah 1.5 bilion orang, majoriti daripada negara-negara kaya yang menyumbang dana. Itulah manfaat yang dinikmati pendana.

Berbilion dilaburkan, asalkan mendapat tempat hadapan.

Canada sebagai contohnya paling sistematik (Rastello & Bolongaro, 2020), kerana menjalinkan kontrak bersama tujuh pengeluar yang mampu membekalkan vaksin untuk 112 juta orang (walhal populasi Canada hanya 38 juta sahaja).

Sinaran Harapan

Dengan COVID-19 yang semakin bermutasi, pengeluaran vaksin pelbagai syarikat ini amat menjaminkan.

Tiada negara mampu melaksanakan perintah berkurung terlalu lama.

Kadar pengangguran akan melonjak.

Ekonomi akan meleset. Dan COVID-19 takkan ditewaskan, cuma dibekukan sahaja. Tidak boleh menyalahkan rakyat sebenarnya, kerana selama ini semua sudah terbiasa dengan resam lama.

Ini belum lagi dengan kes-kes terpencil seperti yang berlaku di Segamat.

Sebuah keluarga 16 orang didapati positif selepas menghadiri sebuah majlis keluarga di kawasan zon merah Lembah Klang (Yee, 2021).

Tanggungjawab sahaja boleh menjadi solusi sementara, sebelum Malaysia melancarkan program vaksinasi kepada 82.8 peratus rakyat dalam negara.

RUJUKAN:

Axios. (2020, November 9). Pfizer CEO says he would’ve released vaccine data before election if possible.

Diamond, F. (2021, Januari 4). Move over B117, here comes another COVID mutation. Infection Control Today.

Hendrix, S., & Rubin, S. (2021, Januari 5). Israel is vaccinating so fast it’s running out of vaccine. The Washington Post.

Marlow, I., et al. (2020, Disember 29). ‘I won’t take it’: China struggles to get the world to trust its vaccines. Japan Times.

NST. (2020, Disember 23). AstraZeneca selling Covid-19 vaccine to Malaysia at no profit.

Rastello, S., & Bolongaro, K. (2020, Disember 8). Canada has reserved more vaccine doses per person than anywhere. Bloomberg.

Tollefson, J. (2020, Oktober 5). How Trump (ditapiskan) science – and why it could take decades to recover. Nature.

Yee, X.F. (2021, Januari 7). Sixteen family members in Labis test positive for Covid-19 after attending gathering in Klang Valley. The Star.

Zennie, M. (2020, Disember 30). The Oxford-AstraZeneca vaccine approval may be the most globally important yet. Time.


Pembatalan Batgirl Yang Menghampakan Harapan Bangsa Melayu

Pelik betul dengan logik Warner Brothers sekarang. Mereka telah membatalkan filem Batgirl (watak DC), sampai Presiden Marvel Studios pun sudah bersuara. Sedih jugalah tengok nasib DCEU kini terhuyung-hayang, jauh berbeza untuk dibandingkan dengan MCU yang sangat stabil dan kukuh. DCEU demikian hari mendapat lampu hijau untuk filem Batgirl.

Mereka mengambil Leslie Grace sebagai Barbara Gordon (Batgirl) yang akan digandingkan dengan Bruce Wayne, dibintangi legenda agung Michael Keaton. Filem ini diarah Adil el Arbi dan Bilall Fallah, gandingan beragama Islam yang mengarah Bad Boys For Life dan dua episod Ms. Marvel.

Penggambaran hampir selesai – tiba-tiba Batgirl dibatalkan atas alasan “gagal ujian audiens”. Senang kata, Warner Brothers berpendapat filem tersebut pasti gagal. Jadi isu besar kerana pembatalan ini diurus begitu teruk. Pelakon dan kru perfileman dapat tahu melalui laporan media daripada New York Post.

Paling sedih, El Arbi dan Fallah berada di Morocco sempena perkahwinan El Arbi. Hancur hati mereka apabila diberitahu. Memang pelik. Betul, orang ramai tidak begitu kenal Batgirl. Tetapi orang ramai juga tidak kenal Ms. Marvel. Elok saja MCU buat siri televisyen, yang asalnya diserang puak rasis Amerika Syarikat. Namun sekarang Ms. Marvel diberi rating lagi tinggi berbanding Avengers: Endgame.

Batgirl patut ikut cara ini, kerana ada peluang sebenarnya untuk membuka jalan kepada watak adiwira Melayu yang pertama. Sebelum kita cakap pasal adiwira DC, ayuh kita sembang pasal pewiraan Tamadun Melayu terlebih dahulu. Kalau tanya pada orang ramai, tentu sekali sejarah Melayu susah disingkap kerana kekurangan sumber yang diketahui. Oleh itu, kami datangkan buku KITAB TAMADUN MELAYU untuk kalian semua. Dengan hanya satu pembelian, anda akan tahu banyak benda tentang bangsa Melayu! Link pembelian: https://bit.ly/3Q16n3U

Pasti Bukan Badang Lah

Tidak pasti berapa ramai pernah dengar nama Munira Khairuddin. Watak ini dicipta DC Comic, beragama Islam dan berbangsa Melayu. Munira adalah seorang agen perisik yang sangat hebat, berkhidmat bagi pihak Spy Smasher. Dan beliau juga adalah sahabat baik Barbara Gordon (Batgirl).

Bekas pelajar Universiti Gotham, Munira dilatih menjadi seorang pejuang hebat yang diberi nama adiwira Obscura. Malah kewujudan Munira sendiri adalah tanda sokongan antarabangsa untuk Malaysia. Pada mata penulis Gail Simone, inilah watak solidariti – dicipta pada 2014, tahun suram ketika Malaysia teruk dihina sentimen negatif kerana kejadian MH370 dan MH17.

Pada mata Simone, serangan anti-Malaysia ini tidak berasas. Jadi Munira dicipta untuk melawan sentimen jahat ini. Simone mempunyai seorang sahabat juga bernama Munirah. Jadi Munirah ini dibuat sebagai sandaran untuk melengkapkan ciri-ciri keMelayuan Munira Khairuddin.

Maka memang mengecewakan Batgirl dibatal begitu sahaja. Tiada masalah jika Munira tidak muncul sekalipun. Potensinya ada, tambah kalau Batgirl berjaya. Dewasa ini, penyokong DCEU cuma mahukan kualiti “dark elements” seperti disempurnakan Joker. Ikutkan Joker patut gagal, kerana bukan senang untuk lawan sentimen pro-Heath Ledger. Tetapi Joaquin Phoenix membawa watak Joker begitu elok sampai filem tersebut berjaya betul-betul, bersaing pula pada tahun Avengers: Endgame.

Setakat ini belum pasti jika Batgirl akan mendapat fenomena #ReleaseTheSnyderCut. Ramai betul-betul marah dengan cara pengendalian Warner Brothers, yang sememangnya tidak popular dalam kalangan peminat DCEU. Cuma sebelum ini, belum lagilah orang-orang utama MCU bising sekali. Ini memang buat julung kalinya, dan wajar juga – asalkan ada peluang Munira Khairuddin muncul.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF


Kosa Kata Warisan Borean: HVMV

Borean ialah sebuah hipotesis makrokeluarga bahasa yang merangkumi semua keluarga bahasa kecuali peribumi sub-sahara Afrika, New Guinea, Australia dan Kepulauan Andaman. Perkataan “Borean” berasal daripada bahasa Yunani Boréas (βορέας) yang bermaksud “utara”, makna perkataan tersebut melambangkan sebahagian besar taburan makrokeluarga bahasa tersebut yang memenuhi kawasan hemisfera utara. Bahasa Borean dipercayai pernah dituturkan sekitar tahun 48 000 – 19 000 SM.

Antara kosa kata yang terdapat dalam Borean ialah “HVMV”. Kosa kata tersebut bermaksud “emak” dalam bahasa itu. Dalam Fonetik, lambang “H”, “V” dan “M” melambangkan bunyi glotal, vokal dan [m] masing-masing. Perkataan HVMV barangkali disebut sama ada [ʔama], [ʔami], [ʔamu], [ʔəma] atau sebagainya.

Perkataan HVMV telah berevolusi menjadi *ʔVmV (Eurasiatik) lalu berevolusi lagi menjadi *mā-t-er- (Indo-Eropah), *ĕ̀me (Altaik), *emä (Uralik), *am- (Dravidian) dan *ǝma (Eskimo-Aleut). Perkataan māter (Latin), mātár- (Sanskrit) dan mother (Inggeris) merupakan warisan *mā-t-er- (Indo-Eropah). Perkataan eme (Turki), eme (Mongolia), emile (Manchu), am (Korea) dan mesú (Jepun) merupakan warisan *ĕ̀me (Uralik). Perkataan emä (Suomi), ema (Esti) dan eme (Magyar) merupakan warisan *emä (Uralik).  Perkataan ammā (Tamil), amma (Telegu), amma (Kolami) dan ammā (Brahui) merupakan warisan *am- (Dravidian). Perkataan ǝma (Alaska), amâma (Greenland) merupakan warisan *ǝma (Eskimo-Aleut).

Perkataan HVMV telah berevolusi menjadi  *ʔVma (Afroasiatik) lalu berevolusi lagi menjadi  *ʔu/imm- (Semitik), *maH (Berber), mw.t (Mesir Purba), *maH (Khadik Barat), *ʔama (Khadik Tengah), *ʔam- (Kusyitik Timur Tinggi) dan  *ʔam- (Kusyitik Selatan). Perkataan ʔumm- (Arab), ʔēm (Ibrani), ʔǝmm (Amharik), ʔīmmā (Aramik) merupakan contoh warisan *ʔu/imm- (Semitik).  Perkataan mā (Ghadames), ma (Ayr) dan ma (Ahaggar) merupakan contoh warisan *maH (Berber). Perkataan maɣay (Warji), māh ǝ (Kariya) dan  mā (Siri) merupakan warisan *maH (Khadik Barat). Perkataan  ǝ́mma (Malgwa), ū́ma (Ngweshe) dan Ammá (Mada) merupakan contoh warisan *ʔama (Khadik Tengah).  Perkataan ama (Sidamo), ama  (Gedeo) dan aama (Burji) merupakan contoh warisan *ʔam- (Kusyitik Timur Tinggi). Perkataan  ama (Mbulu),  ama (Mbulungi) dan ʔama-ʔeto (Asa-Aramanik) merupakan contoh warisan *ʔam- (Kusyitik Selatan).

Perkataan HVMV (Borean) telah berevolusi menjadi  *HV̆mV̄́ (Sino-Kaukasian) lalu berevolusi lagi menjadi *mǝ̄H (Sino-Tibetan), *-́mi (Burushaski) dan *ema- (Basque). Perkataan mǔ (Mandarin), móuh (Kantonis), ma (Tibet) dan maj (Burma) merupakan warisan *mǝ̄H (Sino-Tibetan). Perkataan -́mi (Yasin), -́mi (Hunza) dan -́mi (Nagar) meruapakan warisan *-́mi (Burushaski). Perkataan eme (Bizkaian), eme (Gipuzkoan), emazte (Salazare) dan emakume (Baztan) meruapakan contoh warisan *ema- (Basque).

Perkataan HVMV (Borean) telah berevolusi menjadi *mVʔ (Austrik) lalu berevolusi lagi menjadi  *meʔ (Austroasiatik), *meːᴮ (Tai) dan  *əma-ʔ (Malayo-Polinesia). Perkataan me (Khmer), kymie (Khasi), mi (Mon) dan meʔ (Bahnar) merupakan contoh warisan *meʔ (Austroasiatik). Perkataan mɛ̂ɛ (Thai), mǣ (Lao) dan meh Zhuang) merupakan contoh warisan *meːᴮ (Tai). Perkataan emak (Melayu), imá-ʔ (Tagalog), emma-ʔ (Bugis), ma-ʔ (Iban) dan ema-ʔ (Komodo) merupakan contoh warisan *əma-ʔ (Malayo-Polinesia).

Akhir kata, itu adalah contoh bahasa di seluruh dunia yang mempunyai kosa kata warisan daripada Borean iaitu HVMV. Tidak semua kosa kata membawa maksud “emak”. Sebagai contoh eme dalam bahasa Turki membawa maksud “perempuan” atau “perempuan tua” serta *ema- dalam Basque membawa maksud “perempuan janda”. Untuk pengetahuan semua, tidak semua pihak menerima hipotesis makrokeluarga Borean. Hipotesis Borean telah dikaji oleh Harold C. Fleming (1926-2015) dan Sergei Starostin (1953-2005) pada tahun 2002 dan 2005 masing-masing.

Pada pendapat anda, adakah anda menerima hipotesis makrokeluarga Borean? Sila jelaskan di dalam ruangan komen di bawah.


Tuskegee: Eksperimen Sifilis Tak Bermoral

Dalam usaha kita mencari penawar bagi penyakit-penyakit berbahaya, para saintis menjalankan banyak kajian dan eksperimen demi memastikan penawar bagi penyakit yang dikaji berkesan dan berguna untuk masa panjang. Tetapi dalam keghairahan mereka mencari kaedah terbaik mengubati manusia, sesetengah organisasi atau negara menggunakan kaedah tidak berperikemanusiaan untuk capai objektif tersebut. Di Amerika Syarikat sendiri, ada satu eksperimen perubatan yang amat kontroversi sehingga memberi kesan kepada komuniti orang kulit hitam Amerika iaitu Eksperimen Tuskegee.

Tuskegee, Alabama dipilih sebagai tempat eksperimen kerana ketika itu, kawasan tersebut mempunyai kadar penyakit sifilis tertinggi di Amerika Syarikat. Kebimbangan berkenaan statistik tersebut mendorong kerajaan persekutuan mengadakan eksperimen itu dengan niat menambahbaik kesihatan populasi orang Afrika-Amerika. 600 orang menyertai program tersebut dengan mereka dijanjikan rawatan perubatan percuma. Kebanyakan yang menyertai projek ini ialah petani dan mereka tidak pernah berjumpa dengan pakar perubatan.

Para doktor dari Perkhidmatan Kesihatan Awam (PHS) yang menjalankan kajian tersebut menyuntik 399 peserta dengan sifilis sementara 201 lagi merupakan kumpulan yang tidak dijangkiti penyakit tersebut. Kesemua peserta dirawat dengan rawatan darah kotor, satu terma yang digunakan di kawasan tersebut untuk merujuk kepada pelbagai jenis penyakit. Mereka dipantau oleh pakar-pakar kesihatan tetapi hanya diberi plasebo seperti aspirin dan pil mineral untuk merawat keadaan mereka. Ini sesuatu yang mengejutkan kerana pada tahun 1947, penisilin merupakan ubat paling berkesan menangani penyakit tersebut dan ia langsung tidak diberi kepada peserta eksperimen tersebut. PHS juga bertindak menyakinkan doktor-doktor tempatan untuk tidak merawat peserta-peserta ini dan kajian Tuskegee dilakukan di Institut Tuskegee (kini Universiti Tuskegee). Bagi mengesan perkembangan penyakit sifilis, para pengkaji tidak memberi penjagaan yang baik pada peserta-peserta eksperimen. Dan akibatnya, ramai yang mati, buta, gila atau mengalami masalah kesihatan yang teruk berikutan penyakit sifilis mereka yang tidak dirawat.

Pada pertengahan 1960-an, seorang penyiasat perubatan PHS bernama Peter Buxton mendapat khabar berkenaan eksperimen tidak bermoral ini. Buxton melaporkan perkara tersebut kepada pegawai atasannya kerana merasakan eksperimen gila seperti ini tidak seharusnya diteruskan. Berikutan itu, satu jawatankuasa dibentuk PHS untuk mengkaji kesesuaian eksperimen Tuskegee. Namun satu perkara yang menghampakan Buxton ialah apabila PHS tetap meneruskan eksperimen Tuskegee atas alasan mengumpul semua data diperlukan sehingga semua peserta program mati dan mayat mereka dibedah siasat sebagai sebahagian proses pengumpulan data.

Enggan membenarkan lebih ramai mati akibat eksperimen gila ini, Buxton membocorkan kajian tersebut kepada seorang rakan wartawan sebelum diserahkan kepada seorang wartawan Associated Press bernama Jean Heller. Apabila berita tersebut diterbitkan pada tahun 1972, ia sesuatu yang amat mengejutkan dan mengundang kemarahan orang ramai. Dalam laporan tersebut, PHS menyatakan peserta program terlalu tua untuk menerima rawatan sifilis tetapi menyatakan kebanyakan mereka terus mendapat rawatan untuk apa saja penyakit yang dihidapi. Tatkala laporan tersebut keluar, 28 peserta mati akibat sifilis, 100 lagi meninggal dunia akibat komplikasi berkaitan sifilis, sekurang-kurangnya 40 isteri peserta dijangkiti sifilis dan diturunkan pula kepada 19 kanak-kanak semasa lahir.

Setahun selepas pendedahan eksperimen kontroversi itu, Kongres mengadakan satu sesi pendengaran berkenaan eksperimen Tuskegee. Untuk mengelak kontroversi tersebut dari terus berlanjutan, peserta-peserta yang masih hidup dan waris mereka diberi pampasan $10 juta sebagai penyelesaian luar mahkamah. Walau bagaimanapun, sehingga ke hari ini, masih ada waris peserta yang berunding nilai sebenar pampasan dengan pihak kerajaan. Peserta terakhir eksperimen Tuskegee meninggal dunia pada tahun 2004. Pada tahun 1974, Kongres turut meluluskan Akta Kajian Kebangsaan dan membentuk satu suruhanjaya untuk mengkaji dan membentuk undang-undang untuk melindungi peserta eksperimen perubatan.

Ia satu ironi kerana pada tahun sama penisilin menjadi penawar penyakit sifilis, Kod Nuremberg dibentuk. Kod Nuremberg ialah satu prinsip etika berkenaan kajian perubatan membabitkan peserta manusia seperti keperluan mendapat izin sebelum menyertai sebarang eksperimen. Kod ini dibentuk sebagai tindak balas kepada kekejaman pakar-pakar perubatan Nazi Jerman seperti Josef Mengele ke atas banduan-banduan kem tahanan semasa Perang Dunia Kedua. Bagi komuniti Afrika-Amerika pula, wujud ketidakpercayaan pada PHS sehingga menyebabkan timbul satu teori konspirasi bahawa kerajaan memperkenalkan virus HIV/AIDS pada komuniti tersebut seperti mana eksperimen Tuskegee.

Bagi kerajaan Amerika sendiri, untuk memulihkan semula hubungan dengan komuniti Afrika-Amerika, mereka mengeluarkan satu permohonan maaf kepada semua peserta Tuskegee. Kenyataan tersebut dibuat oleh Presiden Bill Clinton pada tahun 1997. Beliau berkata, “Apa yang dilakukan kerajaan Amerika Syarikat itu salah dan secara moral, amat salah. Dengan mengingati masa silam yang memalukan ini, kita bukan saja memperbaiki dan menebus apa yang berlaku tetapi juga membantu kita membina hari ini dan masa hadapan yang lebih cerah.” Dalam kenyataan yang sama, Clinton turut mengumumkan penubuhan Pusat Bioetika Kebangsaan untuk Kajian dan Penjagaan Kesihatan di Universiti Tuskegee.

Jika anda rasa Amerika tidak belajar dari Tuskegee, telahan anda adalah benar. Ini kerana pada tahun 1946 hingga 1948, satu lagi kajian perubatan tidak beretika membabitkan sifilis dilakukan di Guatemala. Hampir 700 peserta lelaki dan wanita tanpa mengira latar belakang mereka dijangkiti dengan sifilis tanpa pengetahuan atau kebenaran mereka. Dan beratus-ratus lagi penduduk dijangkiti dengan pelbagai penyakit seksual berjangkit sebagai sebahagian daripada eksperimen tersebut.

Tujuan eksperimen ini ialah mengkaji impak penisilin bukan saja mengubati sifilis tetapi juga mencegah penyakit sifilis. Dan seperti apa berlaku di Tuskegee, kebanyakan peserta tidak mendapat rawatan yang diperlukan. Keputusan kajian ini tidak pernah didedahkan dan ironi bagi projek Guatemala ialah lelaki yang mengetuai program ini bernama Dr John Cutler. Cutler sebenarnya salah seorang pengkaji utama untuk Tuskegee. Selepas Cutler meninggal dunia pada tahun 2003, kajian Guatemala itu ditemui oleh seorang sejarawan bernama Susan Reverby semasa mencari dokumen berkaitan Tuskegee. Penemuan tersebut dikongsikan dengan pihak kerajaan pada tahun 2010.

Susulan itu, Setiausaha Negara, Hillary Rodham Clinton dan Setiausaha Kesihatan dan Perkhidmatan Manusia, Kathleen Sebelius mengelurkan permohonan maaf berkenaan kajian tersebut. Presiden ketika itu, Barack Hussein Obama turut menelefon Presiden Guatemala untuk memohon maaf secara peribadi berkenaan eksperimen tersebut.

SUMBER


Sejarah DAP

Parti Tindakan Demokratik atau Democratic Action People Party  merupakan salah sebuah parti yang terbesar di Malaysia. Parti ini asalnya daripada serpihan daripada Parti Tindakan Rakyat (PAP) yang berpusat di Singapura.

Sejarahnya bermula Ketika Singapura masih lagi di dalam gagasan Malaysia,  Pengasas parti PAP iaitu, Lee Kuan Yew merangkap Perdana Menteri Singapura pada ketika itu tidak bersetuju untuk membenarkan Parti Perikatan untuk bertanding di dalam pilihan raya di negeri tersebut. Sehubungan dengan itu, PAP telah menubuhkan cawangannya di Kuala Lumpur oleh Devan Nair, Ahli Parlimen Bangsar yang juga berasal daripada parti PAP.

Pasca pemisahan Singapura pada 1965, pendaftaran PAP dibatalkan serta-merta. Devan Nair yang membuat keputusan untuk kekal di Malaysia cuba untuk menghidupkan semula dengan ditransformasikan dengan nama parti baharu, iaitu Parti Tindakan Rakyat Malaysia. Malangnya, pihak pendaftar parti telah menolak nama tersebut atas alasan ianya akan mengelirukan orang ramai.

Sehubungan dengan itu, Devan Nair telah menggunakan nama baru iaitu Parti Tindakan Demokratik. Parti ini mengambil masa yang lama untuk diluluskan. Contohnya pada 3 Mac 1966, pihak pendaftar pertubuhan menolak pertubuhan DAP kerana perlembagaan DAP tidak selari dengan perlembagaan negara. Akhirnya, pendaftaran DAP diluluskan pada 19 Mac 1966.

Ideologi utama Parti DAP ialah
Malaysian Malaysia. Malaysian Malaysia bermaksud setiap rakyat Malaysia perlu
dilayan sama rata tanpa mengira kaum dan bangsa. Parti ini juga mengamalkan
ideologi sosialisme demokratik yang mana ia berbeza dari parti-parti kiri dan
kanan yang ada pada ketika itu. Parti ini juga menolak komunism kerana mereka
berpendapat ianya terlalu ekstrem.

Ujian pertama DAP dalam pilihan
raya ialah apabila Pilihan Raya Kecil bagi kawasan Rahang diadakan pada
Disember 1965. Ketika ini, DAP masih belum diluluskan secara rasmi. Mereka
telah meletakkan Dr Chen Man Hin sebagai calon bebas di dalam PRK tersebut.
Ternyata ujian pertama DAP berjaya. Di dalam pilihan raya tersebut, Dr Chen
telah menewaskan calon dari Parti Perikatan dan Parti Buruh. Beliau mencatatkan
kemenangan besar dalam PRK itu dengan memperolehi 3,576 undi iaitu majoriti
1,538 undi dalam pertandingan tiga penjuru tersebut.

Setahun selepas DAP ditubuhkan,
Devan Nair telah meletakkan jawatan beliau sebagai Setiausaha Agung dan
digantikan dengan Goh Hock Guan. Perletakan jawatan ini dilakukan ketika
Kongres Pertama DAP pada 1968. Pada masa yang sama, ahli-ahli DAP juga telah
berkumpul di Setapak dan melancarkan Deklarasi Setapak yang menyatakan
kesungguhan penuh bagi mewujudkan Malaysia yang bebas, demokratik dan sosialis
berasaskan prinsip-prinsip kesaksamaan kaum dan keadilan sosial dan demokratik,
dan berasaskan demokrasi berparlimen.

Ketika PRK Tampoi diadakan pada September 1967,
buat kali pertamanya, DAP meletakkan calon Melayu, Daing Ibrahim di dalam PRK
tersebut. Keputusannya agak
membanggakan kerana Daing Ibrahim berjaya mengurangkan majoriti UMNO yang
mewakili Perikatan dalam pertandingan satu lawan satu.

Pada 1968, DAP telah mengadakan Debat Kebudayaan bersama Gerakan. Ini kerana pada ketika itu, DAP telah berselisih pendapat dengan Gerakan mengenai isu budaya dan bahasa. Sehubungan itu, debat perdana telah diadakan di Auditorium MARA pada 24 November 1968. Lim Kit Siang yang mewakili DAP menjelaskan bahawa Demokrasi Kebudayaan menentang kediktatoran budaya.

Beliau juga mengatakan bahawa seni Malaysia adalah apa-apa sahaja karya yang dihasilkan oleh warga Malaysia dari emosi, identiti, gambaran, konteks sosial dan penglibatannya adalah berkaitan dengan Malaysia, sama ada ia ditulis dalam Bahasa Melayu, Cina, Tamil atau Inggeris.

DAP menghadapi pilihan raya pertama mereka ketika tahun 1969. Di dalam pilihanraya tersebut, DAP telah meletakkan seramai 24 calon Parlimen dan 57 calon DUN. DAP telah memenangi 13 kerusi Parlimen di dalam PRU 1969. Ini merupakan kejayaan terbesar parti tersebut yang mana ianya menjadi titik permulaan bagi  hari paling malang di Kuala Lumpur.

Tiga hari selepas pembuangan undi, rusuhan kaum 13 Mei tercetus. Ketika rusuhan, Kit Siang dikatakan berada di Sabah untuk berkempen kerana pada ketika itu bahagian Malaysia Barat masih belum lagi mengundi akibat masalah logistik. Sekembalinya Kit Siang ke Semenanjung, beliau telah ditahan di bawah ISA di Lapangan Terbang Subang dan dibebaskan setahun kemudian.

Penangkapan Kit Siang mencetuskan persepsi buruk DAP terhadap Parti Perikatan. Mereka mengatakan bahawa kerajaan di bawah Perikatan ketika itu cuba untuk menjatuhkan parti pembangkang kerana Parti Perikatan hampir tewas semasa PRU 1969.

Oleh itu,Hock Guan, Setiausaha Agung DAP telah dihantar ke Eropah bagi mengadu mengenai masalah ini. Semasa di Singapura, beliau dikatakan telah diganggu oleh ejen-ejen Parti Perikatan. Beliau kemudiannya, meletakkan jawatan sebagai Setiausaha Agung dan menetap di Hong Kong dan digantikan oleh Lim Kit Siang yang masih di dalam tahanan.

Pada 1987, DAP telah diuji apabila sebahagian besar kepimpinan mereka ditangkap semasa Operasi Lalang yang dilancarkan oleh Datuk Seri Mahathir Mohamad.  Pada 2008, buat kali pertama dalam sejarah, DAP berjaya menguasai Pulau Pinang buat kali pertama menerusi Pakatan Rakyat. DAP berjaya mengubah  persepsi masyarakat terhadap Pulau Pinang pada ketika itu.

Mereka turut berjaya mengekalkan penguasaan Pulau Pinang pada PRU 2013 dan 2018. Pada PRU 2018, DAP di bawah Pakatan Harapan yang diketuai oleh Tun Dr Mahathir telah menewaskan BN dan menjadi kerajaan buat kali pertama di dalam sejarah Malaysia. Sebilangan ahli DAP juga turut menjadi anggota Menteri Kabinet Kerajaan Persekutuan dan exco-exco negeri. Semoga DAP terus kekal relevan di hati rakyat Malaysia dan sentiasa mendahulukan rakyat sejajar dengan matlamat penubuhannya.

Selamat
Ulang Tahun DAP ke 53 DAP!


Apa Akan Jadi Kalau Kita Masukkan Jenis Darah Yang Salah?

Manusia mempunyai lebih kurang lima liter darah dalam badan. Cakap begini mungkin susah bayang. Senang pergi tengok botol minyak masak 5 kilogram. Botol yang menaikkan darah kita semasa beli, tambah kalau terlajak tumpah ketika tuang. Kalau ikut purata, darah setiap manusia boleh isi penuh dalam botol tersebut. Itu kalau ikut puratalah. Angka sebenar sangat rambang, berbeza antara satu sama lain kerana 10 peratus daripada berat badan manusia adalah darah. Berbeza macam mana pun fungsinya tetap sama –

Apa saja yang berkaitan dengan fungsi hidup (bahasa saintifik: metabolisme) memang dibolehkan melalui sistem peredaran darah. Sebab itulah hospital senantiasa bergiat mencari dan mengumpulkan darah untuk disimpan sebagai bekalan masa depan. Seorang manusia tidak boleh kehilangan lebih daripada dua liter darah, yakni 40 peratus daripada jumlah sedia ada (Nall, 2017).

Tiada guna berhempas pulas selamatkan pesakit – kalau kehabisan bekalan darah. Namun tidak boleh saja-saja masukkan darah tanpa usul periksa. Kalau buat secara membabi buta, memang alamatlah.

Konflik Identiti Pra-Soviet Rusia

Dunia ini ada dua jenis saintis – pencetus dan pengikut. Golongan pengikut meluaskan dapatan yang diperolehi pencetus. Dan sejarah mengenang banyak saintis pencetus yang membayar kajian mereka dengan nyawa. Marie Curie adalah salah seorang dalam senarai panjang saintis yang terbunuh akibat tempias daripada penyelidikan. Untuk kali ini, kita mesti berbincang pasal Alexander Bogdanov – nama yang mungkin tidak begitu dikenali dunia. Bogdanov dilahirkan pada tahun 1873, membesar di kampung sebelum bergiat dalam politik ketika usia anak muda.

Ketika beliau belajar di universiti, bunga-bunga anti-monarki sudah mekar. Sistem beraja sedang meniti di atas mata pedang, pada bila-bila masa akan tumbang. Dan penentangan anti-tsar meledak dengan semangat Bolshevisme (komunisme), yang diimarahkan Vladimir Lenin. Dunia mengenali Lenin kerana kejayaan menubuhkan kerajaan peralihan pasca-tsar. Namun seberapa ramai yang tahu pasal perpecahan Bolshevik pada tahun 1908 angkara kem Lenin dan Bogdanov. Senang cakap – sebelum menjatuhkan Tsar Nicholas II, kem Lenin menumbangkan kem Bogdanov terlebih dahulu (Marot, 2012).

Kejadian Ngeri Semasa Penyelidikan

Selepas pengaruhnya ditenggelami arus Leninisme, kem Bogdanov berundur ke sebalik tabir. Ramai dalam kalangan mereka diserap dalam Perang Dunia Pertama dan Perang Saudara Rusia. Dan Bogdanov enggan menyertai kerajaan Soviet baharu, kerana berpendapat pucuk kepimpinannya bersifat zalim. Beliau membuat keputusan untuk mendalami ilmu sains melalui penyelidikan. Ironinya, bukan penentangan Bogdanov yang membunuh. Sebaliknya kajiannya sendiri mengundang maut.

Pada tahun 1924, Bogdanov mula mendalami ilmu darah. Beliau berpendapat pemindahan darah boleh memudakan seseorang. Tanggapan ini merebak luas di seluruh Rusia, sampai adik Lenin sendiri masuk sebagai sukarelawan. Bogdanov tidak duduk tepi. Beliau sendiri menjalani pemindahan darah, menerima bekalan darah daripada anak muda sebanyak 11 kali. Dan beliau melaporkan banyak perubahan seperti daya penglihatan lebih baik.

Walau bagaimanapun pemindahan darah ke-12 mengakhiri hayatnya. Selepas menerima darah daripada seorang pelajar, Bogdanov tersedar satu benda. Pelajarnya sakit barangkali malaria.

Tidak lama selepas menerima darah, Bogdanov pergi buat selamanya. Lama juga saintis melihat malaria sebagai punca. Namun sebenarnya bukan malaria pun. Punca kematian terletak pada jenis darah yang diterima.

Jenis Yang Wajib Diketahui

Tiada siapa pada zaman Alexander Bogdanov sedar pasal jenis darah: A, B, AB dan O. Kajian sekarang mengesahkan kematian Bogdanov adalah kerana menerima darah salah jenis (Krementsov, 2011). Sains hari ini sudah faham tentang jenis darah. Berikut adalah penilaian tentang jenis darah:

Andai kata ada kesilapan besar. Orang berdarah O diberi darah B. Orang tersebut akan melalui proses “major hemolytic transfusion reaction.”:

Tanpa rawatan rapi orang tersebut boleh meninggal dunia (Zeitz, 2018). Sebab itu jangan sesekali silap. Dan jika boleh, ambil tahu pasal jenis darah sendiri dan anak isteri. Mudah kalau jadi apa-apa, doktor boleh bertindak terus. Lagi elok kalau masing-masing daftar diri sebagai penderma darah. Bawa saja buku derma darah yang pasti ada maklumat tentang jenis darah.

Percaturan yang dimulakan Vladimir Lenin memberi kesan berpanjangan pada sistem pemerintahan Soviet yang dirasai sampai hari ini dengan pemerintahan Vladimir Putin. Buku ini menjelaskan apa yang sebenarnya berlaku sepanjang beliau membesar… dan barangkali Rusia pada hari ini sedang berada dalam perjalanan untuk bangkit kembali sebagai adikuasa. Link pembelian: https://shopee.com.my/The-Patriots-Putin-Tsar-Moden-Rusia-i.238336777.17912981320?

RUJUKAN:

Krementsov, N. (2011). A Martian Stranded on Earth: Alexander Bogdanov, Blood Transfusions and Proletarian Science. University of Chicago Press. Halaman 100.

Marot, J. (2012). The October Revolution in Prospect and Retrospect. BRILL. Halaman 216.

Nall, R. (2017, Julai 18). How much blood is in your body and how much you can lose. Healthline.

Zeitz, I. (2018, Julai 6). What Would Happen If A Person Were Given A Blood Transfusion With The Wrong Blood Type? Forbes.


Fougasse: Ahli Propaganda British

Mengekalkan keamanan adalah perang yang tidak berpenghujung. Maintaining peace is a perpetual war.

Semasa Perang Dunia Kedua, seorang kartunis British terkenal bernama Cyril Kenneth Bird atau nama penanya Fougasse (17 Disember 1887 – 11 Jun 1965) telah memainkan peranannya di dalam propaganda British yang ketika itu terlibat di dalam peperangan melawan Nazi Jerman dan Hitler.

Pernah berkhidmat sebagai anggota tentera dan cedera semasa Perang Dunia Pertama, beliau kembali berkhidmat untuk Kementerian Maklumat British melukis beberapa siri poster propaganda di dalam siri kempen yang dinamakan “Careless Talk Costs Lives” (Cakap Lepas Nyawa Melayang).

Kempen ini mensasarkan penjawat awam, anggota tentera termasuk pimpinan tertinggi kerajaan dan menteri untuk lebih berhati-berhati ketika bercakap dan ebrbicara tentang selok belok pasukan keselamatan, aset-aset ketenteraan juga pergerakan ketenteraan ketika operasi dan di medan perang sepanjang kancah Perang Dunia Kedua.

Fougasse bekerja tanpa gaji sepanjang tempoh beliau memberi khidmat seninya untuk menjayakan kempen ini. Untuk itu, beliau telah dianugerahkan Commander of the Order of the British Empire pada tahun 1946.

Di bawah adalah antara beberapa poster dari siri kempen tersebut. Poster ini bercakap mengenai kecauaian seperti mendedahkan aset pertahanan negara, dan rahsia-rahsia yang berkaitan akan mengancam keselamatan negara.

Dalam perang atau aman, menyebut dan berbicara tentang selok belok aset ketenteraan atau keselamatan negara adalah satu yang perlu dielakkan, tak kira di mana atau pada masa bila pun, apatah lagi jika yang menyebut tentangnya salah seorang pemimpin tertinggi negara yang menjaga dan mengawal selok belok keselamatan negara.

Kerana tiada siapa pun yang dapat memastikan telinga mana yang mendengar dan mata dari mana yang melihat kelemahan dan peluang mengganggu gugat kedaulatan negara.

Keselamatan dan kedaulatan negara sewajarnya mendepani semua bentuk kiblat politik dan ideologi.


Kisah Buaya Ngap Tentera Jepun Beramai-Ramai

Pertemp*ran Pulau Ramree (atau Operasi Matador) dilancarkan pada bulan Januari dan Februari 1945, semasa Per*ng Dunia Kedua, melibatkan sebahagian dari ser*ngan Kor India XV di Medan Selatan dalam sepanjang Kempen di Burma.

Pulau Ramree (Yangbye Kywan) terletak di luar pantai Burma, 110 km di selatan Akyab (sekarang Sittwe). Pulau ini telah ditawan oleh Tentera Imperial Jepun pada awal tahun 1942, bersama-sama dengan seluruh Burma Selatan.

Pada Januari 1945, pasukan Sekutu melancarkan ser*ngan untuk merebut kembali Ramree dan jirannya Pulau Cheduba dengan tujuan untuk membina pangkalan udara di pulau-pulau tersebut sebagai langkah persediaan untuk kempen di daratan.

Di Ramree, pasukan pengawal Jepun memberi tentangan yang kuat tetapi pada 1 Februari, Briged Infantri India ke-71 tiba di Sane manakala sebahagian dari Briged Infantri India ke-36 yang merupakan pasukan simpanan telah menawan Pulau Sagu Kuyun dan memberi laluan kepada pasukan marin di Pulau Cheduba.

Ketika British mengepung kubu kuat Jepun, 900 anggota tentera Jepun meninggalkan pangkalan itu untuk bergabung dengan batalion tentera Jepun yang lebih besar di pulau seber*ng.

900 orang tentera Jepun ini berjalan kaki menggunakan laluan paya bakau sepanjang 16 km dan ketika mereka melalui jalan itu, mereka menyedari bahawa British sebenarnya telah pun mengepung seluruh kawasan itu.

Terper*ngkap di dalam paya yang penuh dengan lumpur, bala bencana hutan tropika mula menyer*ng tentera Jepun, seperti kala jengking, nyamuk tropika dan sudah tentunya buaya air masin kerana itu adalah habitat mereka.

Penentangan Jepun di pulau itu berakhir pada 17 Februari tetapi sekatan pihak Sekutu dikekalkan hingga 22 Februari, menyebabkan banyak kapal penyelamat tenggelam dan angka k*rban tentera Jepun yang bersembunyi di paya bakau meningkat.

Hanya kira-kira 500 orang tentera sahaja berjaya melarikan diri. Pulau Cheduba telah ditinggalkan Jepun dan Briged Afrika Timur ke-22 dihantar oleh British untuk merampas Pulau Ramree.

Terdapat beberapa laporan mendakwa ramai anggota tentera Jepun dibaham dan menjadi makanan buaya air masin dikawasan paya bakau yang merupakan habitat reptilia pemangsa ganas itu.

Beberapa askar British, termasuk aktivis naturalis Bruce Wright, yang turut serta dalam pertemp*ran itu, mendakwa bahawa banyak buaya air masin yang berasal dari populasi kawasan paya bakau di Pulau Ramree memangsakan anggota tentera Jepun yang terper*ngkap pada waktu malam dan memakan ramai tentera.

Wright memberi pener*ngan dalam buku Wildlife Sketches Near and Far (1962), yang dipetik oleh Frank McLynn,

“Malam itu (19 Februari 1945) adalah malam yang paling dahsyat yang pernah dialami oleh mana-mana anggota krew M. L. (Motor Launch). Tembakan rambang dilepaskan dalam kegelapan di paya bakau, bersama dengan jeritan manusia yang merintih kesakitan ketika tubuh mereka sedang dikoyak-koyak oleh rahang reptilia besar, dan bunyi yang menakutkan ketika buaya menghancurkan makanan mereka dengan berputar-putar menbuatkan neraka terasa amat dekat dengan dunia. Pada waktu subuh, burung  pemakan bangkai tiba untuk membersihkan apa yang ditinggalkan oleh buaya. Kira-kira seribu tentera Jepun yang memasuki paya Ramree, hanya kira-kira dua puluh orang yang masih hidup.” —Wright

Sekiranya dakwaan Wright itu benar, maka benarlah jika ser*ngan buaya Pulau Ramree didakwa sebagai ser*ngan yang paling dahsyat pernah tercatat dalam sejarah dunia.

The British Burmese Star Association mungkin memberi kepercayaan kepada kisah ser*ngan paya ini tetapi kelihatan berlaku percanggahan pendapat melibatkan angka 20 orang Jepun yang terselamat dalam satu ser*ngan dan 900 orang Jepun yang ditinggalkan untuk mempertahankan diri di paya bakau tersebut.

Dalam memoirnya, An Odyssey in War and Peace, Leftenan Jeneral J.F.R. Jacob menceritakan pengalamannya semasa pertemp*ran,

“Lebih dari 1000 tentera pertahanan Jepun berundur ke paya bakau yang dipenuhi buaya. Kami masuk dengan perahu dan jurubahasa menggunakan pembesar suara bagi mendesak mereka menyerah dan keluar. Tiada seorang pun yang keluar. Buaya air masin, ada yang sepanjang 20 kaki lebih, kerap mengunjungi paya ini. Jadi, tidak sukar untuk membayangkan apa yang berlaku kepada orang Jepun yang berlindung di hutan paya bakau!”

Kenyataan tokoh-tokoh ini telah dipertikaikan oleh sejarawan lain, yang menyebut peristiwa itu sebagai mitos. McLynn menulis :

“Sekiranya ‘ribuan buaya’ terlibat dalam pembun*han beramai-ramai, seperti dalam mitos ini, bagaimana pemangsa ini dapat bertahan sebelum ini dan bagaimana mereka akan bertahan kemudian? Ekosistem paya bakau, dengan kehidupan mamalia yang berlebihan, tidak akan membiarkan kewujudan begitu ramai orang Sauria sebelum kedatangan orang Jepun (haiwan juga tidak terkecuali dari hukum populasi yang berlebihan dan kebuluran).”

Guinness Book of World Records telah menyenaraikannya sebagai “ser*ngan buaya paling dahsyat di dunia” dan “paling banyak kem*tian melibatkan ser*ngan buaya” tetapi para saintis dan sejarawan telah menolaknya sebagai dakwaan yang tidak masuk akal.

Dalam catatan rasmi sejarah British (War Against Japan vol IV, The Reconquest of Burma, 1965) hanya merujuknya sebagai “kawasan paya bakau yang dipenuhi buaya”.

RUJUKAN:
An Odyssey Of War And Peace – JFR Jacob


Aku Berfikir, Maka Aku Wujud

“Cogito, Ergo Sum”

I think, therefore I am

Aku berfikir, maka aku wujud.

Anda sedang bersiar-siar di taman, cuba mencari ketenangan di sebalik hiruk pikuk bandar metropolitan. Tiba-tiba, seorang pemuda datang kepada anda dan meletupkan dirinya. Kesemua manusia yang berdekatan, termasuk anda, menjadi mangsa letupan tersebut. Anda dapat merasakan bahang api membakar kulit anda sehingga hangus, serpihan besi membenam jauh ke dalam daging dan organ-organ mencair tak berupa.

Tak lama selepas itu, anda kembali sedar dan perasan, anda hanya bermimpi. Mujur semua itu hanyalah mimpi. Anda bingkas bangun daripada tidur dan bersiap untuk kerja. Namun, kemalangan berlaku dan anda menjadi mangsanya. Sekali lagi, rupa-rupanya, anda hanyalah bermimpi. Anda bersyukur itu hanyalah mimpi.Walau bagaimanapun, satu soalan menerpa minda anda. Macam mana kalau realiti yang sekarang ini, yang sebenar-benarnya, ya, realiti di mana anda sedang membaca artikel ini, juga ialah mimpi?

Selamat datang ke pengenalan falsafah Skeptisisme! Sekitar penghujung Zaman Renaissance Eropah, seorang polimath agung Perancis telah menulis karya agungnya yang bertajuk ‘The Discourse on the Method’ yang memperkenalkan konsep rasionalisme dalam pengkajian. Nama tokoh tersebut ialah Rene Descartes. Mungkin anda tak kenal dengan beliau, tapi kalau saya sebut ‘Cartesian Plane’ atau satah Cartesan, pasti semua orang akan kenal. Terutamanya bagi sesiapa yang tak suka matematik. Ya, beliaulah pencipta satah berkenaan.

Saya sambung kembali tentang falsafah skeptisisme. Dalam buku Discourse, Descartes membentangkan ideanya tentang semua idea sepatutnya dipersoalkan. Seperti analogi yang saya ceritakan di atas, macam mana kalau realiti yang anda rasa sekarang, hanyalah mimpi? Sebagai contoh lain, cuba anda imbas kembali tentang filem ‘The Matrix”. Pada mulanya, Neo berasa sangsi tentang dunia, seperti ada yang tak kena. Kelak, Neo mendapat tahu bahawa realiti yang dirasakan oleh Neo, rupa-rupanya ialah palsu dan realiti sebenarnya ialah dia merupakan bahan api bagi robot kecerdasan buatan (A.I)!

Jadi, saya tanya balik, adakah realiti sekarang yang anda tengah rasakan, betul-betul realiti? Barangkali realiti yang sebenarnya ialah anda hanyalah otak di dalam balang. Mungkin akan ada segelintir pihak yang mengatakan ini benda karut. Hal ini kerana deria anda dapat menangkap stimulus, anda mampu merasakan sakit, panas, masam dan bau busuk. Maknanya, realiti yang membolehkan anda merasai benda-benda ini ialah realiti sebenar. Walau bagaimanapun, anda tak boleh menolak realiti yang anda tengah rasa ini hanyalah simulasi. Dalam contoh yang lebih senang, saya yakin semua orang pernah bermimpi terjatuh bangunan. Bukankah mimpi tersebut sangat realistik? Deria anda bagaikan berfungsi ketika bermimpi berkenaan.

Descartes ada perkenalkan satu permasalahan bernama Permasalahan Lilin. Lilin secara umumnya ialah objek pejal berdasarkan deria anda. Namun, apabila lilin dicairkan, ia akan berubah bentuk menjadi cecair. Ini mencetuskan persoalan. Sebelum ini, deria anda mengatakan lilin ialah objek pejal, sekarang sudah menjadi cecair! Jadi, yang mana satu yang benar-benar betul? Oleh disebabkan begitu, Descartes sendiri bersikap skeptik dengan deria kerana tak konsisten. Jadi sekarang, apa benda yang dianggap sebagai benar-benar realiti?

Sebelum saya menyentuh jawapan Descartes berkenaan hal ini, izinkan saya untuk menyentuh persoalan sama yang telah dikeluarkan oleh ilmuwan Islam agung bernama Ibn Sina. Ibn Sina ada menulis tentang eksperimen pemikiran di mana seorang manusia yang terjatuh di ruang yang kelam dan luas. Di ruang ini, segala benda yang mampu merangsang deria seperti bunyi, tak wujud. Oleh sebab derianya tak mampu merasakan persekitaran luar, manusia ini menyoal sama ada dia ni benar-benar sedar atau tidak. Oleh kerana dia mampu menyoal soalan tersebut, maka dia sedar kerana hanya benda sedar sahaja yang boleh berfikir.

Descartes terus membuang semua benda yang diraguinya sampailah beliau bertemu dengan noktah persoalannya. Beliau perasan, ada tiga benda yang sememangnya tak boleh diragukan. Pertama ialah Tuhan dan kedua ialah matematik. Hal ini demikian kerana entiti dan objek berkenaan ialah mutlak, takkan mampu dipersoalkan. Benda terakhir yang tak boleh diragukan ialah kewujudan manusia. Nampak macam pelik, kenapa nak persoalkan kewujudan manusia? Izinkan saya untuk ceritakan kenapa ianya kompleks.

Semasa Descartes meragui dan menyoal kesemua objek di realiti sekarang, beliau mendapati bahawa beliau tak mampu meragui pemikirannya sendiri. Mana mungkin soalan itu wujud tanpa minda yang berfikir? Beliau juga mendapati, segala konsep pandangan alam dan paradigma wujud melalui minda. Oleh itu, minda ialah realiti. Oleh sebab itu, Descartes wujud. Cogito, Ergo Sum. Aku berfikir, maka aku wujud. Descartes bertemu noktah yang sama dengan Ibn Sina.

Signifikan bagi falsafah ini ialah rasionalisme dan bagi saya, falsafah ini sangat perlu disuburkan di Malaysia demi mentong-sampahkan fahaman pseudo-sejarah, pseudo-sains dan juga juak bebalisme tahi politik paleolitik. Orang kita kuat bercakap tentang mahukan Malaysia yang maju, tapi tak ramai yang mahu berfikir dengan rasional tentang isu-isu semasa, seterusnya menjadi mangsa benda khurafat dan politik. Pada masa yang sama, kita mempunyai ramai pelajar dan graduan universiti yang belajar semata-mata untuk benda lain seperti kerja. Sepatutnya, ilmu ditimba kerana ilmu! Contohnya, semua orang tahu tentang Pi dalam matematik, tapi tak ramai tahu daripada mana datangnya rumus berkenaan Pi. Semua orang tahu cahaya ialah benda terpantas di dunia, tapi kenapa terpantas? Inilah signifikan rasionalisme.


Ada Apa Pada Lagu Bangau Oh Bangau?

Banyak pelajaran sebenarnya lagu Bangau Oh Bangau ni. Cuba kita tengok lirik dia seimbas lalu..

“Bangau kenapa kau kurus?
Macam mana aku tak kurus ikan tak mau timbul..”

“Ikan kenapa kau tak timbul?
Macam mana aku nak timbul rumput panjang sangat..”

“Rumput kenapa kau panjang?
Macam mana aku tak panjang kerbau tak makan aku..”

“Kerbau kenapa kau tak makan rumput?
Macam mana aku nak makan perut aku sakit..”

“Perut kenapa kau sakit?
Macam mana aku tak sakit makan nasi mentah..”

“Nasi kenapa kau mentah?
Macam mana aku tak mentah kayu api basah..”

“Kayu kenapa kau basah?
Macam mana aku tak basah hujan timpa aku..”

“Hujan kenapa kau timpa kayu?
Macam mana aku tak timpa katak panggil aku..”

“Katak kenapa kau panggil hujan?
Macam mana aku tak panggil ular nak makan aku..”

“Ular kenapa kau makan katak?
Macam mana aku tak makan memang makanan aku..”

Ini adalah lebih kurang lirik lagu Bangau Oh Bangau. Lagu yang sangat popular di tadika-tadika (dulu.. tak tau sekarang)..

Lagu ni dulu menjadi pilihan untuk diajar kepada anak-anak kecil kerana ia mudah untuk diajar.

Ia mempromosikan logic thinking anak-anak kecil dan sequence sesuatu perkara sambil diselang-seli dengan nasihat-nasihat contohnya jangan biarkan rumput panjang, jangan makan nasi mentah dan sebagainya.

Lagu ini memudahkan lagi anak-anak menghafalnya kerana ianya menggunakan karekter-karekter yang merupakan haiwan. Maka seronok lah adik-adik ini menggayakan aksi haiwan-haiwan tersebut.

Sebenarnya, selain dari belajar mengenai logic thinking dan sequence sesuatu perkara, Bangau Oh Bangau juga terdapat 3 pelajaran secara tak langsung yang dapat anak-anak pelajari.

Pertamanya, mengenai ekosistem dan teamwork.

Sebuah ekosistem yang lengkap memerlukan pelbagai jenis spesis yang melaksanakan tugas masing-masing untuk memastikan keseimbangan ekosistem tersebut.

Keduanya, mengenai cause and effect.

Setiap perkara yang kita lakukan ianya tidak hanya efek kepada diri kita sahaja. Ianya juga akan efek orang lain. Maka diajar anak-anak ini supaya memikirkan tentang apa yang bakal terjadi kepada orang lain jika kita melakukan sesuatu.

Dan yang ketiganya, reverse engineering atau finding the root cause.

Lagu ini juga mengajak anak-anak untuk belajar mencari punca sesuatu masalah ataupun isu. Secara tidak langsung memperkenalkan mereka kepada istilah kronologi dan kepentingan sejarah..

Dewasa ini, lagu dan cerita rakyat semakin hilang ditelan zaman. Saya tak pasti jika anak-anak di sekolah masih kenal Sang Kancil dan Pak Pandir, 2 contoh kisah yang digarap menarik penuh teladan..

Jika Bangau Oh Bangau dapat mengajar kita sebanyak ini, apatah lagi kisah lainnya..


Bagaimana Talian Kecemasan 911 Boleh Wujud?

Talian kecema.san telah banyak membantu orang ramai. Dalam situasi genting, inilah panggilan paling penting. Nombornya ringkas, sebagai kemudahan untuk menghubungi ambulans, bomba atau polis.

Teknologinya serba maju, dihubungkan hanya dengan nombor ringkas. Tetapi sejarah di sebalik pelaksanaan nombor kecem.asan selalunya pahit.

Contohnya, United Kingdom menjadi negara pertama yang mengilhamkan talian 9-9-9 selepas sebuah keba.karan yang merag.ut lima nya.wa pada tahun 1935 (Holland, 2010).

Sebelum kejadian itu, orang ramai perlu menghafal nombor ambulans, bomba dan polis secara berasingan.

Amerika Syarikat pun begitu. Pejabat berbeza mempunyai maklumat panggilan berbeza. Memang tidak praktikal langsung dalam keadaan seperti kebak.aran, rom.pakan atau pembµnµhan.

Amerika Syarikat tidak bersetuju dengan 9-9-9, kerana susah kalau guna telefon lama yang perlu dipusing (rotary phones). Jadi pada tahun 1968, mereka mengasaskan panggilan 9-1-1 yang menjadi popular hingga hari ini.

Nampak jelas yang Amerika Syarikat ketinggalan 33 tahun dalam bab ini. Kalau ini Amerika Syarikat semasa 1910-an, logiklah juga. Takkan satu-satunya adikuasa Barat tidak boleh fikir benda ini awal-awal lagi? Sama seperti 9-9-9, panggilan 9-1-1 pun ada sejarah yang pahit.

Peristiwa di Bandar Raya New York

Catherine Susan Genovese mempunyai azam hidup yang tinggi sejak di bangku sekolah lagi. Walaupun berjauhan dengan keluarga, Catherine (atau panggilan mesranya, Kitty) mampu berdiri di atas kaki sendiri.

Perkahwinan beliau bertahan tidak sampai setahun, baginya satu episod penuh dengan duka lara (Pelonero, 2016).

Di Brooklyn, beliau kerap bertukar kerja kerana tidak minat dengan suasana pejabat. Jiwa Kitty sebenarnya lebih riang dan mesra, yakni seorang extrovert  yang suak bergaul dalam khalayak ramai. Anak muda ini menjadi pelayan bar sejak 1950-an.Selalu juga Kitty bekerja dua syif. Bukannya tiada duit langsung… tetapi beliau sedang mengumpul untuk membuka restoran Itali sendiri satu hari nanti (Cook, 2014). Pada tahun 1964, beliau bekerja di Ev’s Eleventh Hour Bar di Lebuh Jamaica, Queens.

Pemilik kedai ini sangat percaya pada Kitty, yang kadang berjaga sampai 2:30 pagi pun. Cuma nasibnya ma.lang pada 13 Mac. Beliau diekori sebuah kereta sampai ke apartmennya di Kew Gardens.

Dari ruangan parkir lagi, Kitty sedar yang Winston Moseley sedang menghampirinya dengan sebil.lah pi.sau (Skoller, 2008).

Tiada siapa datang membantu, semasa Kitty minta tolong. Entah berapa ramai yang dengar jeritannya. Tetapi mereka tidak sedar apa yang berlaku, sampailah seorang jiran keluar menghalau Moseley.

Pada masa itu, Kitty sudah diti.kam dua kali di belakang. Ada orang menghubungi pihak polis dan berkata, “seorang perempuan kena pµkµl, tapi dia bangun balik.” Dan mereka tidak sedar yang Moseley kembali, memakai topi kali ini.

Moseley mencari habis di ruangan parkir, kemudian stesen kereta api berhampiran. Tidak berpuas hati, dia kembali ke kompleks apartmen dan akhirnya terjumpa Kitty yang terbaring di bahagian belakang bangunan tidak dapat masuk kerana pintu berkunci.

Di situ, Moseley meni.kam enam kali, mero.gol dan menya.mun Kitty yang meninggal dunia semasa dalam perjalanan ke hospital lama kemudian.

Masalah Sistem Yang Menyebabkan Kema.tian

Winston Moseley diber.kas kemudian dan mengaku bersalah semasa disoal siasat. Motifnya mudah: ro.gol ma.yat lagi senang. Pada malam kejadian, Moseley keluar meninggalkan anak isterinya untuk mencari mang.sa.

Kebetulan, Kitty Genovese lalu pada malam itu. Kitty mungkin boleh diselamatkan jika 1) kejiranan lebih peka dan 2) ada rangkaian kecem.asan yang tunggal. Sudahnya seorang wanita ditik.am, boleh pula dibiarkan.

Tidak pasti berapa ramai yang membiarkannya. Akhbar The New York Times dulu menyatakan, 38 orang menyaksikan kejadian. Laporan ini diisytihar ralat oleh NYT sendiri (McFadden, 2016).

Amerika Syarikat nekad untuk mencegah kejadian sebegini. Pada tahun 1967, sebuah talian khas dibuat untuk melaporkan kecem.asan. Dan 9-1-1 dipilih sebagai nombornya. Pada 16 Februari 1968, seorang senator bernama Rankin Fite menjadi orang pertama yang menghubungi 9-1-1.

RUJUKAN:

Barnes, L. (2012). The Last Exit Before Toll: Art, (ditapiskan), Asperger’s, and Dreams. iUniverse. Halaman 140.

Cook, K. (2014). Kitty Genoverse: The (ditapiskan), The Bystanders, The (ditapiskan) That Changed America. W.W. Norton Company. Halaman 70-72.

Holland, G. (2010, Mei 13). Why 999 is for an (ditapiskan)? BBC.

McFadden, R.D. (2016, April 4). Winston Moseley, 81, (ditapiskan) of Kitty Genovese, (ditapiskan) in (ditapiskan). The New York Times.

Nena. (n.d.). 9-1-1 Origin & History.

Pelonero, C. (2016). Kitty Genoverse: A True Account of a Public (ditapiskan) and Its Private Consequences. Skyhorse Publishing.

Skoller, C.E. (2008). Twisted Confessions: The True Story Behind the Kitty Genovese and Barbara Kralik (ditapiskan) Trials. Bridgeway Books. Halaman 16.


Mengenali Orkes A Hizadin

Orkes A Hizadin adalah
antara sebuah sebuah orkes dari Kuala Lumpur yang memainkan muzik bergenre
alternatif rock. Mereka bermula pada hujung 2016. Single pertama
“Kejayaan” diterbitkan dan Orkes A Hizadin ditubuhkan melalui grup
WhatsApp untuk debut pertama di Rantai Art Fest 2016.

“Orkes A Hizadin
memainkan lagu daripada hati. Setiap lagu adalah diari hati dan berdasarkan
watak dan karakter sebenar yang hidup.”

Kalau hendak
diceritakan dari segi pakej dari rupa dan personaliti, Orkes memiliki semuanya.
Malah mereka juga ada kelab peminat yang dinamakan sebagai Pakatan Orkes. Jika
anda mendengar kesemua lagu-lagu di dalam album mereka, anda akan mendapati
terdapat sedikit ‘bunyi’ Hujan. Contohnya anda boleh mendengar lagu Remaja,
intro ada sedikit ‘bunyi’ dari lagu Hujan – Lonely Soldier Boy. Satu contoh
lagi, lagu Rezeki juga sedikit dipengaruhi dengan lagu Hujan – Ahmoi Chantek.
Mungkin Orkes A Hizadin berkiblatkan Hujan? Anda boleh nilai sendiri.

Siapa di sebalik Orkes
A Hizadin ini?

Amir – Vokalis

Ully – Rhythm

Nash – Bassist

Syahid – Lead guitar

Saufi – Drummer

Untuk pengetahuan anda,
Amir merupakan seorang Raingers dan Ully pula adalah seorang ‘producer
engineer’ dalam Kamar Seni Studio milik AG Coco.

Orkes A Hizadin juga
ada mengeluarkan lagu berbaur politik. Jika anda mendengar lagu 2.6 Bintang,
sememangnya apabila anda melihat tajuknya, ia berbaur politik. Namun, dengan
elemen satira dalam liriknya, lagu ini berjaya menceritakan kesusahan rakyat
marhaen hidup di kota Kuala Lumpur. Sedikit sebanyak lagu 2.6 Bintang ini
mungkin merujuk kepada 2.6 billion 1MDB.

“Lagu dalam album Orkes
A Hizadin ni adalah mengisahkan kehidupan ‘remaja’ yang ‘merajuk’ kerana
hilangnya ‘2.6 bintang’ ketika perjalanan menjemput ‘rezeki’ menuju ‘kejayaan’.”

Terdapat lima lagu di
dalam album Orkes A Hizadin iaitu:

Lagu-lagu mereka sesuai
untuk anak-anak muda yang ingin mencari kelainan dalam muzik. Ia mudah diterima
ramai kerana mempunyai semangat motivasi. Mereka sewajarnya diberi peluang
untuk didengari. Album pertama mereka merupakan sesi ‘pengenalan’ buat mereka.
Irama lagu mereka yang ‘catchy’ pasti dapat memikat hati pendengar. Semoga
pendengar dapat menerima semua lagu mereka dengan terbuka.

Setakat ini mereka
telah mengeluarkan tiga MV rasmi iaitu Kejayaan, Merajuk dan juga 2.6 Bintang.

“Kita nak sampaikan
kepada audiens. Genre yang kami bawa ini jarang sekali bawa lirik tentang
ketuhanan, kehidupan. Jadi saya nak approach orang dengan genre yang ‘update’
tapi dengan lirik tentang kehidupan.” Kata Amir, vokalis utama dalam temuramah
Orkes A Hizadin di Selamat Pagi Malaysia, TV1 pada 17 September 2018.

Baru-baru ini juga
mereka telah melancarkan kolaborasi merchandise mereka bersama Stickybox dalam
acara Dunia Remaja Showcase pada 4 Mei 2019 di Angkasa Event Space, Cheras.
Malah lagu Kejayaan juga digunakan sebagai lagu pembukaan untuk siri animasi Komik
Misi. Juga lagu ‘Merajuk’ menjadi OST drama di TV2. Kini, lagu hit mereka yang
menjadi siulan remaja ialah ‘Menunggu’.

Ayuh kita menyokong
Pakatan Orkes!


Raja-raja Berdaulat Di Asia Tenggara

Di Asia Tenggara,hanya terdapat tiga bangsa yang masih mempunyai institusi raja yang berdaulat,dan diiktiraf dalam perlembagaan negara dan sekaligus oleh dunia.

Bangsa Khmer dan negara mereka Kemboja:

Institusi raja mereka bermula ketika Chenla terbentuk secara rasmi pada tahun 550 Masehi selepas kejatuhan Funan,walaupun ada sarjana mengatakan seawal Funan,namun Funan masih menjadi perdebatan,sementara Chenla memang disahkan sebagai negeri orang Khmer.

Raja pertama mereka,Bhavavarman I itupun diyakini adalah cucu kepada Rudravarman,emperor terakhir Funan. Bhavavarman I mengahwini puteri Chenla dan bersekongkol dengan Chenla untuk menjatuhkan Funan.Setelah itu,Funan telah diserap ke dalam Chenla namun empayar Funan yang besar itu tidak mampu ditadbir oleh Chenla sehingga terpecah menjadi Chenla Laut dan Chenla Darat.

Era keemasan mereka sudah tentu kegemilangan Angkor.Raja-raja seperti Suryavarman I,Suryavarman II dan Jayavarman VII adalah antara raja-raja yang terkenal.Empayar ini diasaskan oleh Jayavarman II yang dibesarkan di dalam istana Sailendra di Jawa.Sailendra adalah salah sebuah dinasti Melayu yang menjadi kelas pemerintahan Srivijaya.

Raja orang-orang Khmer sekarang ialah Norodom Sihamoni.

Bangsa Thai dari Thailand

Sejarah institusi raja-raja mereka bermula ketika negeri Sukhotai terbentuk di dalam wilayah empayar Khmer.Si Intharathit iaitu pengasas Sukhotai,adalah ketua wilayah Bang Yang (di Thailand kini) iaitu sebuah wilayah Khmer semasa pemerintahan Indravarman II.
Dia telah memberontak dan menubuhkan Sukhotai pada tahun 1238 Masehi.Di utara terdapat kerajaan Lanna yang ditubuhkan oleh Mangrai, raja Tai Yuan namun sejarah Lanna masih dikaitkan dengan etnik-etnik selatan China seperti negeri-negeri Shan,dan tidak kepada identiti Thailand pada hari ini.

Identiti bangsa Thai banyak dibentuk oleh dua kerajaan ini; Sukhotai dan Ayutthaya. Sukhotai mula membentuk identiti mereka setelah mencapai utara Segenting Kra; wilayah negeri-negeri Melayu Indochina. Mereka telah mencedok agama Buddha Theravada dari Sri Dharmaraja/Ligor, sebuah negeri Melayu yang berpaksikan gaya sarjana Buddha dari Sri Lanka.Sukhotai telah dikalahkan oleh Ayutthaya yang juga meranapkan Lanna dan menjadi kuasa baru Indochina; hanya boleh disaingi oleh Burma di sebelah barat.

Ayutthaya menyambung kepada kerja-kerja Sukhotai;iaitu membina identiti Thai yang baru dan ini mencapai kemuncaknya apabila menjarah Angkor dan membawa beribu-ribu artisan, penari dan pujangga Angkor ke Ayutthaya.Bahasa istana Thailand sehingga ke hari ini adalah dalam bahasa Khmer Kuno. Raja Thailand sekarang ialah Vajiralongkorn.

‘Mala Kings from Malayu’

Merupakan institusi beraja tertua mengatasi kedua-duanya di atas,orang-orang Melayu telah mengekalkan sejarah raja-raja mereka sehingga ke hari ini di Malaysia dan Brunei.

Tidak diketahui dengan tepat bilakah institusi raja-raja Melayu bermula kerana sejarah politik Melayu berselerak di dalam sejarah kewujudan Malay city-states yang seakan sama dengan sejarah Babilon,Greek dan Phoenicia.Bukan sahaja di kepulauan malah di Indochina sendiri,negarakota-negarakota Melayu wujud beriringan dengan Pyu city-states dan Mon city-states. Sarjana Tamil mengatakan sejarah perdagangan mereka dengan negeri-negeri Melayu adalah seawal 300 tahun Sebelum Masehi,manakala sarjana Khmer mencatatkan kewujudan raja-raja Melayu seawal era Funan.

Raja-raja Melayu pernah bersatu di dalam dua persekutuan (setakat yang diiktiraf sarjana) iaitu Srivijaya,empayar maritim legenda Asia Tenggara dan Langkasuka,sebuah liga politik yang mencapai negeri-negeri Mon di Pegu (Lower Burma) sehingga ke Kedah.
Selepas era Srivijaya,sejarah Malay city-states bertukar kepada konsep negeri-negeri Melayu yang mempunyai sultan masing-masing dan ini termasuklah di Sumatera dan Brunei.

Institusi raja-raja Melayu tetap bertahan semasa gelombang imperialisme dan survive sehingga ke hari ini dalam siri peperangan diplomasi yang dasyat. Institusi ini adalah yang tertua di Asia Tenggara dan kesultanannya antara tertua di dunia, setanding dengan raja-raja Yaman dan institusi emir (emirate) di Asia Barat.

Hari ini,Yang Di-Pertuan Agong Malaysia ialah Sultan Muhammad V ,mewakili 9 pemerintah negeri-negeri Melayu di Malaysia manakala di Brunei pula kini di bawah pemerintahan Sultan Hassanal Bolkiah, Sultan Brunei.

~ Srikandi


Saudi Hitam, Qatar Tu Putih?

Sama seperti isu Perang Syria, isu Saudi-Qatar juga memecah-belahkan masyarakat kita.

Sebabnya orang kita cenderung untuk take side dalam apa-apa saja isu. Dibelenggu mentaliti hitam-putih: Kalau si A salah (hitam), mesti si B betul (putih). Tiada grey area.

Dalam bulan Ramadan yang sepatutnya sabar dan menjaga kata-kata, kejap ada ustaz A melabel ustaz B sebagai barua Saudi, kejap lagi ustaz B membalas balik kata ustaz A sebagai pengampu Qatar. Serabut tengok. Masing-masing terlalu ghairah dalam mempertahankan pendirian.

Kalau Saudi dan Qatar berbaik semula, apa yang mereka akan buat? Adakah mereka akan salam bermaafan dan menarik balik kata-kata kesat? Atau buat dek saja dan bergaduh pasal isu lain pula?

Isu-isu politik antarabangsa dan geopolitik harus diteliti melalui kerangka kuasa dan kepentingan. Hubungan antara negara sentiasa berubah. Namun perubahan tetap berpaksikan kepada prinsip kuasa.

Pengganas hanya alasan. Ikhwanul Muslimin dan Hamas hanya smokescreen. Saudi dan Qatar dua kali lima saja. Masing-masing mahukan kuasa dan pengaruh yang lebih.

Qatar berperanan dalam Arab Spring, Saudi pun ada peranan dalam Arab Spring. Kedua-dua terlibat dalam Perang Syria [1]. Saudi baik dengan Israel, Qatar pun ada hubungan dengan Israel [2]. Qatar mempunyai pengkalan tentera udara Amerika yang paling besar di Timur Tengah (Al-Udeid), jadi mana mungkin Qatar digolongkan dalam kem anti-Zionis [3].

Qatar menaja Ikhwanul Muslimin dan Hamas bukan untuk kerja amal, tetapi untuk meningkatkan kuasa dan pengaruh dalam menghadapi Saudi. Kemenangan Ikhwan di Mesir semasa Tahun 2012 merupakan kemenangan bagi Qatar. Dasar luar Qatar yang berbaik-baik dengan semua kuasa serantau (Amerika, Rusia, Iran, Turki) adalah strategi multi-alignment untuk meningkatkan leverage diplomasi Qatar.

Ini belum mengambil kira lagi politik kabilah antara kerabat Qatar (Bani Al-Thani) yang berasal dari Bani Tamim dan kerabat Saudi, Kuwait dan Bahrain yang berasal dari Bani ‘Anaza.

Demi kuasa, musuh yang berbeza ideologi boleh bekerjasama, saudara seakidah pula boleh bermusuhan.

Cuba tengok gambar di bawah. Iran dan Saudi boleh saja shake hand (Tahun 2012 – antara Raja Abdullah dan Presiden Ahmadinejad), Qatar dan Israel pun pernah shake hand (Tahun 2008 – antara Menteri Luar Livni dan Sheikh Hamad bin Jassem). Adakah ketika itu Iran tak se-Syiah sekarang? Atau Qatar sekarang dah insof daripada hubungannya dengan Israel?

Tidak. Yang berubah hanyalah power balance di antara mereka.

Hubungan Saudi dan Qatar adalah pesaing, jadi mereka akan eksploit apa saja peluang yang ada. Kalau Qatar dah tak berbaik dengan Israel, maka Saudi akan berbaik dengan Israel. Kalau Saudi berbaik dengan Fatah, maka Qatar akan berbaik dengan Hamas. Kalau Qatar baik dengan Ikhwan, maka Saudi akan berbaik dengan Sisi.

Kali ini, Saudi cuba checkmate Qatar dengan restu Trump. Bagi Qatar, enta ada Al-Amrika, ana ada Ar-Rusiya. Kun anta tazdada jamala.

Cuma, Rusia bukanlah jenis yang knee jerk. Rusia tidak mahu terjebak dengan permainan Arab yang tak habis-habis ini, sekadar menjadi penimbang tara [3].

Jadi, kita tak perlu take side dalam perbalahan ini. Tak perlu mengangkat Saudi atau Qatar sebagai hero. Sokongan Qatar terhadap Ikhwan dan Hamas tidak menjadikan Qatar lebih mulia. Retorik Saudi yang anti-Syiah pun tidak dapat menafikan aspek pragmatisme dalam dasar luar Saudi.

Bukan bermaksud kalau kita tak take side maka kita tak bersolidariti bersama rakyat Palestin dan Hamas. Cuma kita tak perlulah mengikut rentak Bani Al-Saud dan Bani Al-Thani dalam hal ini.

Nak berkongsi berita pun kena berhati-hati. Al-Jazeera adalah lidah rasmi Qatar. Al-Arabiya, Arab News, Asharq al-Awsat, The National dan Khaleej Times mestilah akan memburuk-burukkan Qatar kerana mereka adalah media milikan Saudi dan UAE.

Kemelut Saudi-Qatar bukan cerita Bawang Merah Bawang Putih, bukannya Saudi hitam maka Qatar putih, atau Qatar hitam Saudi putih.

Lebih afdal kita mendoakan kesejahteraan rakyat Qatar dan rakyat Malaysia yang berada di sana. Kalau yang jahat sikit, buat rileks saja anggap tonton drama sambil kunyah popcorn.

Tulisan lepas mengenai isu Qatar:
(1) https://www.facebook.com/photo.php?fbid=10206960962302155&set=a.1494100212092.57754.1821685114&type=3
(2) https://www.facebook.com/photo.php?fbid=10206967369222324&set=a.1494100212092.57754.1821685114&type=3

Apa yang mahu diulas telah pun diulas. Sekarang cuma tunggu dan lihat.

Nota kaki:
[1] Qatar dipercayai menyokong Jabhat Al-Nusra manakala Saudi menyokong Jabhat Al-Islamiyyah.

[2] Sebelum perang Gaza Tahun 2008-2009 (Operation Cast Lead), Qatar adalah satu-satunya negara Teluk Parsi yang mempunyai hubungan perdagangan dengan Israel, hubungan yang didirikan sejak tahun 1996. Qatar dan Israel masih berkomunikasi selepas itu walaupun hubungan perdagangan putus. Selepas Perang Gaza 2014 (Operation Protective Edge), Qatar turut menjadi penimbang tara antara Israel dan Gaza dan bercadang untuk membina paip gas dari Israel ke Gaza.

[3] Kenyataan Sergei Lavrov, Menteri Luar Rusia pada 9 Jun 2017.


Dolfin Malaysia – Kru Kapal Selam Kita Bukan Calang-Calang

Sebelum
memulakan penulisan, saya ingin memaklumkan terutamanya kepada kalangan bebalis
fanatik politik, bukan Saudi sahaja yang yakin dengan keupayaan Angkatan
Kapal Selam TLDM, malah Sultan Perak sendiri berkenan dan telah bertitah bahawa
baginda yakin dan berpuas hati dengan keupayaan kapal selam dan kru kita.
Baginda telah mencemar duli turut sama menyertai rondaan dengan KD Tun Razak
tahun lepas.

Sultan
Nazrin yang menyampaikan titah. Bukan sebarangan orang. Sultan Perak tu.
So, terpulanglah kepada kamu semua, nak percaya page politik
bangsat yang tak habis-habis memfitnah TLDM atau titah baginda Sultan
Perak yang keluar dari lidah baginda sendiri. Your choice.

2
Scorpene yakni KD Tunku Abdul Rahman dan KD Tun Razak, kita tak kan ke
mana kalau tiada kalangan kru yang terampil.

Ya,
mereka merupakan a few good men yang bukan jenis suka bullshit atau
layan bullcrap. Mereka sudah lali dengan tuduhan orang-orang politik dan
zombi politik bangsat yang masih tak habis-habis berseranah dengan ratib
kapal selam tak menyelam.

Mereka
adalah kru kapal selam kita. Orang-orang yang tersemat di dada insignia dolfin
yang bukan boleh dipakaikan kepada sembarangan orang.

Mereka
inilah pejuang barisan paling hadapan Malaysia, menyusup secara senyap dan
halimunan di balik kegelapan dan kedalaman lautan menjejak serta memburu musuh
di bawah permukaan dan di atas permukaan.

Mereka
bukan sebarangan manusia. Jiwa mereka kental dan kekompetenan mereka sangat
tinggi.

Jadi,
tidak hairanlah bilamana kru kapal selam kita yang menjadi teras Angkatan Kapal
Selam menjadi sosok yang disegani, seteru dan dihormati sahabat.

Bukanlah
sesuatu yang aneh bilamana Arab Saudi mahu kita menjadi tenaga pengajar bagi
melatih kru kapal selam mereka sendiri nanti kerana kesiagaan tahap tertinggi
AKS memang terampil.

Apabila
kenyataan mengenai kerjasama latihan ketenteraan dan pengendalian kapal selam
antara Malaysia dengan Saudi dimaklumkan kepada umum, ia menjadi bahan jenaka
pihak politik dangkal dan kalangan penyembah mereka yang low class mentalitynya.

Mereka
mencanang cerita kapal selam tak menyelam, kemudian diswafoto Agosta70
yang menjadi muzium, kononnya kita beli kapal selam sekerap.

Biasalah masa tu nak dekat pilihan raya, penyembah politik bodoh akan kitar semula cerita kapal selam yang pada mereka kononnya penuh skandal, dibeli dengan harga terlalu mahal dan membazir dan diulang tayang foto muzium kapal selam.

Namun,
kita tahu mereka ialah golongan rakyat yang tak terasuh minda dan
didoktrinasi dengan politik kebencian.

Kenapa
Saudi yakin dengan kita?

Ia
bukan kerja dan keyakinan yang dibina sehari dua. Kru KD Tunku Abdul Rahman dan
KD Tun Razak adalah kalangan kru yang sangat terampil disiplin mereka, sangat
tinggi tahap kesiagaan dan paling digeruni keupayaan mereka.

Bukan
menjadi satu rahsia apabila kali pertama kru KD Tunku Abdul Rahman melakukan
latihan pertempuran SUBASWEX mereka. Hal ini menunjukkan kelincahan dan
kepintaran mengendalikan kapal selam dalam situasi kombat dan berhadapan SSN
Rubis yang merupakan kapal selam berkuasa nuklear. Sepanjang latihan simulasi
kombat, KD Tunku Abdul Rahman tanpa gagal mengunci kedudukan SSN Rubis
sebilangan masa sepanjang latihan berbanding KD Tunku Abdul Rahman yang lima
kali dikesan sekejap ada sekejap hilang kedudukannya.

Ya,
ia hanya latihan tetapi sebagai negara yang pertama kali mengendalikan kapal
selam, ia adalah kejayaan cemerlang.

Selama
10 000 jam atau kini hampir 8 tahun kedua-dua kapal selam kita berkhidmat
dengan TLDM dan latihan kesiagaan adalah kemestian yang wajib.

Latihan
bersama kapal perang TLDM dilakukan setiap tahun, iaitu latihan penembakan
torpedo dan peluru berpandu dilaksanakan dengan jayanya pada tahun 2014, 2015
dan 2016. Tidak dikira lagi dengan latihan kecemasan dengan DSV Mega Bakti,
latihan silang dengan angkatan kapal selam Australia dan latihan latihan
kekompetenan dan ujian yang sentiasa dilaksanakan ke atas kru – Bermula
daripada latihan simulasi kombat, latihan pengungsian dari kawasan cetek, ujian
ketahanan fizikal dan stamina serta puluhan lagi ujian bertulis yang perlu dihadapi.

Ya,
institusi Angkatan Kapal Selam TLDM bukanlah bahan picisan yang boleh dipandang
enteng dan dijadikan bahan jenaka politik. Mereka menyabung dengan tekanan
lautan yang membunuh, ruangan dalaman kapal yang sempit dan memburu dan
mengintip pergerakan seteru kita di Laut China Selatan.

Apabila
saya mengatakan AKS bukan calang-calang pasukan, saya tidak berjenaka.

Pusat
Latihan Kapal Selam di Teluk Sepanggar telah melahirkan puluhan kru kapal selam
yang berkaliber serta ia menjadi pusat menajamkan kemahiran kombat, pengurusan
sistem, kemahiran pengendalian sistem senjata dan sonar dan lain-lain kemahiran
dengan mengekalkan standard yang tinggi dalam kalangan pegawai dan anggota
setiap masa. Ya, kita melatih sendiri kru kita dengan kelengkapan dan simulator
ultra moden yang tidak terdapat di rantau ini. Semuanya dilakukan dalam jangka
masa lapan tahun.

Saudi
tahu kita boleh mengajarkan ilmu peperangan dan seni menyelinap di bawah
permukaan dengan adanya kemudahan yang ultra moden seperti simulator pusat informasi
kombat, simulator hakiki menyelamat daripada kedalaman, simulator hakiki
kebakaran dan kawalan kerosakan selain kelas-kelas kajian taktikal dan
peperangan kapal selam yang ekstensif.

Bilamana
bangsat politik masih ditakuk lama sejak tahun 2008 lagi dengan  meratib kapal selam tak boleh
menyelam, Angkatan Kapal Selam TLDM terus memacu lebih banyak kecemerlangan,
bermula daripada kejayaan latihan penembakan hingga mencatat 10 000 jam tempoh
operasi. Ia merupakan pembuktian yang kru kapal selam dan aset yang
dikendalikan bukan sesuatu yang boleh dipandang enteng – Sehinggakan Vietnam
membuat langkah balas turut membuat perolehan kapal selam dari Rusia manakala
Singapura terkocoh-kocoh baru nak beli kapal selam first hand
pada tahun 2020.

Kalau
cikai, tak de la kedua-dua negara tu melompat macam puyuh
gelabah.

Tetapi
orang kita mana nak mengakui kehebatan dan keupayaan pasukan keselamatan
kita. Sudah menjadi lumrah di Malaysia, rakyat sendiri menjadi pengutuk utama
dan warga asing yang menjadi tukang kutip permata dan berlian yang berharga
untuk jadikan ia milik mereka.

Ditambah lagi dengan kedangkalan tahap pemikiran yang terlalu didoktrinasikan dengan politik bangsat yang menyemai kebencian.

Anda sedang membaca sebahagian daripada buku Malaysia Military Power II. Berminat nak dapatkan buku ini? Sila wassap  www.wasap.my/60195812791 untuk membuat pembelian.